Mihaaru awards: Male' league ge furathama burun award ah vaadhakuraa kulhuntherin hovaifi | Mihaaru\nމިހާރު އެވޯޑްސް: މާލޭ ލީގުގެ ފުރަތަމަ ބުރުން އެވޯޑަށް ވާދަކުރާ ކުޅުންތެރިން ހޮވައިފި\n18 ޖޫން 2017 - 12:194comments\n"މިހާރު" ނޫހުން އަލަށް ތައާރަފްކުރި ކުޅިވަރު އެވޯޑްސް ކަމަށްވާ "މިހާރު އެވޯޑްސް" ގައި ހިމެނޭ އަހަރުގެ އެންމެ މޮޅު ފުޓްބޯޅަ ކުޅުންތެރިއާ އާއި ޒުވާން ކުޅުންތެރިއާ އަށް އެސްޓީއޯ މާލޭ ލީގުގެ ފުރަތަމަ ބުރުން ވާދަކުރާ ގަދަ ފަސް ކުޅުންތެރިން އިއުލާންކޮށްފި އެވެ.\nމި އަހަރުގެ ފުޓްބޯޅަ މޫސުމުގެ ފުރަތަމަ މުބާރާތް ކަމަށް މާލޭ ލީގުގެ ފުރަތަމަ ބުރުން، އެންމެ މޮޅު ފުޓްބޯޅަ ކުޅުންތެރިއާގެ އެވޯޑަށް ވާދަކުރަނީ މާޒިޔާގެ މުހައްމަދު އުމެއިރާއި އަސަދުﷲ އަބްދުﷲ އާއި މުހައްމަދު އިރުފާނާއި ނިއު ރޭޑިއަންޓުގެ އަލީ ފާސިރު (ސެންޓޭ) އަދި އަކްރަމް އަބްދުލްގަނީ އެވެ.\nފުރަތަމަ ބުރުގެ އެއް ވަނަ ހޯދި މާޒިޔާގެ މެދުތެރޭގައި އުމެއިރު ވަނީ މޮޅު ކުޅުމެއް ދައްކައިފަ އެވެ. މި ސީޒަނުގައި މިހާތަނަށް 11 ލަނޑު ޖަހާފައިވާ އަސަދުﷲ ވަނީ އިސް ފޯވާޑުގެ އިތުރުން ކެޕްޓަނެއްގެ ގޮތުގައި މާޒިޔާގެ ކާމިޔާބީގައި މުހިއްމު ދައުރެއް އަދާކޮށްފަ އެވެ. މީގެ ދެ އަހަރު ކުރިން ވިދާލި އިރުފާނުގެ ކުޅުން މިދިޔަ ސީޒަނުގައި ދަށްވި ނަމަވެސް މި އަހަރު އޭނާ އަންނަނީ އަނެއްކާ ވެސް ތަފާތު ދައްކަމުންނެވެ.\nފުރަތަމަ ބުރުގެ ދެ ވަނަ ހޯދި ނިއުގައި އެންމެ ތަފާތު ކުޅުމެއް ދެއްކީ އަކްރަމެވެ. ފަހަކަށް އައިސް ފޯމުން ކަޓައި ގައުމީ ޓީމުން ވެސް ޖާގަ ގެއްލުނު އަކްރަމް ވަނީ ޑިފެންސިވް މިޑްފީލްޑަރެއްގެ ރޯލުގައި މި ފަހަރު މޮޅު ކުޅުމެއް ދައްކައި ގައުމީ ޓީމުން ވެސް އަލުން ޖާގަ ހޯދައިފަ އެވެ. މިދިޔަ ސީޒަނުގައި ސެންޓޭގެ ފަރާތުން ފެނިގެން ދިޔަ ލަނޑު ޖެހުމުގެ ފޯމް މި އަހަރު ނުފެނުނަސް އޭނާ އަންނަނީ ނިއުގެ ފޯވާޑް ލައިނުގައި މޮޅު ކުޅުމެއް ދައްކަމުންނެވެ. އެ ޓީމުގެ ސްޕެއިން ފޯވާޑް އެޑްރިއެން ގަލާޑޯ އަށް ލަނޑު ޖަހަން އޭނާ ވަނީ ގިނަ ފުރުސަތުތަކެއް ތަނަވަސްކޮށްދީފަ އެވެ.\nއެންމެ މޮޅު ޒުވާން ފުޓްބޯޅަ ކުޅުންތެރިއާގެ އެވޯޑަށް ފުރަތަމަ ބުރުން ވާދަކުރަނީ ފުރަތަމަ ޑިވިޝަނުގައި އަލަށް ވާދަކުރާ ގްރީން ސްޓްރީޓްސްގެ މިޑްފީލްޑަރު އިބްރާހިމް ރިޒުހާނާއި މާޒިޔާގެ ޑިފެންޑަރު ސަމޫހު އަލީ (ސަމުއްޓެ) އާއި އީގަލްސްގެ ޑިފެންޑަރު ހުސެއިން ސިފާއު އާއި މިޑްފީލްޑަރު ރިހާމް އަބްދުލްގަނީ (ބޮބީ) އަދި ޓީސީ ސްޕޯޓްސް ކްލަބުގެ ފޯވާޑް ނާއިޒް ހަސަން (ދާދު) އެވެ.\nދެ ވަނަ ޑިވިޝަނުގެ ޗެމްޕިއަންކަން މިދިޔަ އަހަރު ގްރީން ސްޓްރީޓްސް އިން ހޯދިއިރު ވިދާލި ރިޒުހާން އަންނަނީ ފުރަތަމަ ޑިވިޝަނުގައި ވެސް ތަފާތު ދައްކަމުންނެވެ. ގައުމީ ޓީމުން ސަމުއްޓެ ޖާގަ ކަށަވަރުކޮށްފައިވާއިރު އީގަލްސްގެ ބޮބީ ވަނީ މި އަހަރު ދެއްކި އުއްމީދީ ކުޅުމާ އެކު ގައުމީ ސްކޮޑުން އަލަށް ޖާގަ ހޯދައިފަ އެވެ. އީގަލްސް އިން މިދިޔަ އަހަރު ޕްރެޒިޑެންޓްސް ކާމިޔާބުކުރިއިރު މޮޅު ކުޅުމެއް ދެއްކި ސިފާއު އަންނަނީ މި އަހަރު ވެސް އެ ކުޅުން ތަކުރާރުކުރަމުންނެވެ. ގައުމީ ޓީމުގައި މުހިއްމު ދައުރެއް އަދާކުރާ ދާދު އަކީ މި ވަގުތު ރާއްޖޭގައި ހުރި އެންމެ އުފެއްދުންތެރި އެއް ކުޅުންތެރިއާ އެވެ.\nމިހާރުގެ ފުޓްބޯޅަ ފަނޑިޔާރުންގެ ޕެނަލުގައި ރާއްޖޭގެ މަޝްހޫރު ކޯޗުންނާއި ކުރީގެ ކުޅުންތެރިންނާއި ކުރީގެ ރެފްރީން އަދި ފުޓްބޯޅައިގެ ތެރޭގައި ހަރަކާތްތެރިވާ އޮފިޝަލުން ހިމެނެ އެވެ.


Sanjay Dutt chemotherapyge furathama marualaa furihamakoffi | Mihaaru\nސަންޖޭ ދަތު ކީމޯތެރަޕީގެ ފުރަތަމަ މަރުހަލާ ފުރިހަމަކޮށްފި\n08 ސެޕްޓެމްބަރ 2020 - 06:48\nފުއްޕާމޭގެ ކެންސަރު ޖެހިފައިވާ ބޮލީވުޑްގެ އެކްޓަރު ސަންޖޭ ދަތު ކީމޯތެޕަރީ ފަރުވާގެ ފުރަތަމަ މަރުހަލާ ނިންމާފައިވާ ކަމަށް މީޑިއާތަކުން ބުނެފި އެވެ.\nފިލްމީ ޚަބަރުތައް ގެނެސްދޭ ނޫސްތަކުން ބުނީ މުމްބާއީގެ ކޮކީލާބެން ހޮސްޕިޓަލުން ފަރުވާ ހޯދަމުން އަންނަ އެކްޓަރުގެ ފަރުވާގެ ފުރަތަމަ ބުރު ކާމިޔާބުކަމާ އެކު ނިންމައިލުމާ އެކު، ދެވަނަ ބުރުގެ ފަރުވާ މިއަދު ނޫނީ ބުދަ ދުވަހު ފަށާނެ ކަމަށެވެ. ރިޕޯޓްތައް ބުނާގޮތުން 61 އަހަރުގެ އެކްޓަރު ހުރީ ކެންސަރުގެ ހަތަރު ވަނަ ސްޓޭޖްގަ އެވެ.\nމުމްބާއީގައި ފަރުވާ ހޯދުމަށް ފަހު، އިތުރު ފަރުވާ އަށް ސަންޖޭ ވަރަށް އަވަހަށް އެމެރިކާ އަށް ދާން ވެސް ވަނީ ނިންމައިފަ އެވެ. އެކަމަށްޓަކައި އެ ގައުމުން ފަސް އަހަރުގެ ވިސާ ވެސް ހޯދާފައިވާ ކަމަށް މީޑިއާތަކުން މިދިޔަ މަހު ރިޕޯޓްކޮށްފައިވެ އެވެ.\nސަންޖޭ އަށް ކެންސަރު ޖެހުމާ އެކު އޭނާ ވަނީ ފަރުވާ އަށް ވަގުތު ހުސްކުރުމުގެ ގޮތުން ފިލްމީ މަސައްކަތްތައް ވެސް ހުއްޓާލައިފަ އެވެ. މަސައްކަތްތަކާ ދުރުވި އިރު، ފަސް ފިލްމެއްގެ މަސައްކަތް ނުނިމި އެބައޮތެވެ.\nސަންހޭގެ އެންމެ ފަހުގެ ފިލްމަކީ މިދިޔަ މަހުގެ 28 ގައި ޑިޒްނީ ޕްލަސް ހޮޓްސްޓާ އިން ޕްރިމިއާކުރި "ސަޅަކް 2" އެވެ.\nSanjay ge faruvaa ah America ge5aharuge visa\nބޮލީވުޑް މުމްބާއީ ކެންސަރު ސަންޖޭ ދަތު އެކްޓްކުރުން\nފުއްޕާމޭގެ ކެންސަރު ދަތަށް ޖެހުނީ ދޯ؟


މާބަނޑު ދުވަސްވަރު ބަނޑުގައި ހޫނުފެން ހަން އެޅުމަކީ ރަނގަޅު ކަމެއްތަ؟ | Jazeera\tމާބަނޑު ދުވަސްވަރު ބަނޑުގައި ހޫނުފެން ހަން އެޅުމަކީ ރަނގަޅު ކަމެއްތަ؟ - Jazeera\nމާބަނޑު ދުވަސްވަރު ބަނޑުގައި ހޫނުފެން ހަން އެޅުމަކީ ރަނގަޅު ކަމެއްތަ؟\nހުސައިން ނަޒީފް July 25, 2019 77 views0\nހޫނުފެން ހަމަކީ ގައިގެ އެކި ތަންތަނުގައި ރިއްސާ ރިއްސުމަށް އޮތް އެންމެ ފަސޭހަ ހައްލެވެ. ނަމަވެސް މާބަނޑު ދުވަސްވަރު ހޫނުފެން ހަން ބޭނުންކުރުމަކީ ރަނގަޅުކަމެއް ބާވައެވެ؟\nހޫނުފެން ހަމާއި ގުޅޭ ސުވާލު އުފެދިފައިވަނީ މާގިނައިރު ހޮޓް ޓަބް އާއި ސޯނާތަކުގައި މާބަނޑު އަންހެނުން ނުތިބުމަށް ލަފާދިނުމާއި ގުޅިގެންނެވެ. އެގޮތަށް ލަފާދީފައި ވަނީ މާބޮޑަށް ހަށިގަނޑުގެ ފިނިހޫނުމިން މަތިވުމުން މިސްކެރިޖް (ބައިގެންދިއުން) އާއި އުފެދުމުގައި ދަރިފުޅުގެ މައްސަލަތައް ހުރުމުގެ ނުރައްކާ އިތުރުވާތީ އެވެ.\nހޫނުފެން ހަން މަސައްކަތް ކުރަނީ ކިހިނެއް؟\nހޫނުފެން ހަމަކީ ލޭހޮޅިތައް ހުޅުވައި، ލޭދައުރުވުން އިތުރުކޮށްދޭ އެއްޗެކެވެ. އޭގެ ސބަބަުން ތާޒާ އޮކްސިޖަން އާއި ނިއުޓްރިޝަން ސަޕްލައިކޮށްދީ، މަސްތަކުގެ ވަރުބަލިކަަން ފިލުވައިދީ، ހުޅުހުޅުގައި ރިއްސުންފަދަ މައްސަލަތައް ފަސޭހަކޮށްދެއެވެ. މީގެ އިތުރުން ހަމުގެ ހޫނުކަމުން މަސްގުޅަކެއުންވެސް ކުޑަކޮށްދެއެވެ.\nމާބަނޑު ދުވަސްވަރު ތަންތަނުގައި ރިއްސުން\nއެމެރިކަން ޕްރެގްނެންސީ އެސޯސިއޭޝަން އިން ބުނާ ގޮތުގައި ގާތްގަނޑަކަށް ހުރިހާ އަންހެނުންނަށްވެސް މާބަނޑު ދުވަސްވަރު ބުރަކަށީގައި ރިއްސުމުގެ މައްސަލަ ކޮންމެވެސް ވަރަކަށް ދިމާވާނެ ކަމަށެވެ. އެއީ ހޯމޯން ލެވެލްތައް މައްޗަށް ދިއުމުގެ ސަބަބުން، ހަށިގަނޑު ސެންޓަރ އޮފް ގްރެވިޓީ ބަދަލުވެ، ބަރުދަން އިތުރުވުމުގެ ސަބަބުން ދިމާވާ ކަމެކެވެ.\nމާބަނޑު ދުވަސްވަރު ހޫނުފެން ހަން ބޭނުންކުރުން ކިހާ ރައްކާތެރި؟\nހޫނުފެން ހަމަކީ މާބަނޑު ދުވަސްވަރު ވަގުތީގޮތުން ބުރަކަށީގައި ނުވަތަ އުރުގައި ރިއްސުމަށް އޮތް ހައްލެކެވެ. ހަށިގަނޑުގެ ވަކި ގުނަވަންތަކުގައި ހޫނުފެން ހަން އެޅުމަކީ ހޮޓް ޓަބް އާއި ސޯނާ އާއި ޚިލާފަށް، ހަށިގަނޑުގެ ފިނިހޫނުމިން މަތިކޮށްދޭ ކަމެއް ނޫނެވެ. ބޭނުންނަމަ އާދައިގެ ފެން ހަމެއް ނުވަތަ ކަރަންޓު ފެން ހަމެއް ނުވަތަ މައިކްރޯވޭވްކުރެވޭ ހޫނު ހަމެއްވެސް ބޭނުންކުރެވިދާނެ އެވެ.\nމާބަނޑު ދުވަސްވަރު ހޫނުފެން ހަން ބޭނުންކުރުމުގައި ސަމާލުވާންވީ ކަންތައްތައް\n- ހޫނުފެން ހަން ސީދާ ހަންގަނޑުގައި ނުޖައްސާށެވެ. ބޭނުންކުރުމުގެ ކުރިން ހަން ފޮތިކޮޅެއްގައި އޮޅާލާށެވެ. ނޫނީ ހެދުމުގެ މަތިން ފެން ހަން އަޅާށެވެ.\n- ޖެހިޖެހިގެން 20 މިނެޓަށްވުރެ ގިނައިރު ހޫނުފެން ހަން ބޭނުންނުކުރާށެވެ.\n- ހޫނުފެން ހަމުގައި ފިނިހޫނުމިން ބަދަލުކުރެވެން ހުރިނަމަ، އެންމެ ދަށް ސެޓިންގްސް ބޭނުންކުރާށެވެ.\n- ހޫނުފެން ހަން އަޅައިގެން ނުނިދާށެވެ.\nމާބަނޑު ދުވަސްވަރު ބަނޑުގައި ހޫނުފެން ހަން އެޅުން\nހުޅުހުޅުގައި އާއި އުރުގައި އަދި ބުރަކަށީގައި ހޫނުފެން ހަން ބޭނުންކުރުމަކުން މައްސަލައެއް ނެތެވެ. ނަމަވެސް މާބަނޑު ދުވަސްވަރުގައި ބަނޑުގައި ހޫނުފެން ހަން ނާޅާށެވެ. ބަނޑުގައި އަޅައިފިނަމަ، ބަނޑުގައި ރިއްސުމަކީ އެކަށީގެންވާ ކަމެކެވެ. އަދި ބައެއް ފަހަރު ބަނޑުގައި ރިއްސުމަކީ ސީރިއަސް މައްސަލައެއްގެ އަލާމާތަކަށްވެސް ވެދާނެ އެވެ. ތިރީގައިވާ އެއްވެސް އަލާމާތަކާއެކު ބަނޑުގައި ރިއްސާނަމަ ނުވަތަ އުނދަގޫވާނަމަ، ވަގުތުން ޑޮކްޓަރަށް ދައްކާށެވެ.\n- ފިނިވުން ނުވަތަ ހުންއައުން\n- ޖިންސީ ގުނަވަނުން އެއްޗެއް ބޭރުވުން\n- މޭނުބައިކުރުން ނުވަތަ ހޮޑުލެވުން\n- ކުޑަކަމުދާއިރު ތަދުވުން


Beyruge askaree bandhareh hadhan furusatheh nudheynan: Shahid | Mihaaru\nބޭރުގެ އަސްކަރީ ބަނދަރެއް ހަދަން ފުރުސަތެއް ނުދޭނަން: ޝާހިދު\n26 ނޮވެމްބަރ 2018 - 13:18 32 comments\nއިންޑިއާ އަށް މިހާރު ކުރައްވަމުން ގެންދަވާ ރަސްމީ ދަތުރުފުޅުގައި ސްޓްރެޓީޖިކް ނިއުސް އިންޓަނޭޝަނަލް (އެސްއެންއައި) އަށް ދެއްވި އިންޓަވިއުއެއްގައި ޝާހިދު ވިދާޅުވީ އަސްކަރީ ބަނދަރެއް ނުވަތަ އަސްކަރީ އެހެން ވަސީލަތެއް ގާއިމްކުރަން ބޭރު ގައުމަކަށް ފުރުސަތު ދިނުމުގެ ނިޔަތެއް ސަރުކާރުގެ ނެތް ކަމަށެވެ.\n"އަޅުގަނޑުމެން ބޭނުމެއް ނުވޭ ބައިނަލްއަގުވާމީ ހަމަނުޖެހުންތަކުގެ ތެރޭގައި ތާށިވާކަށް. އަޅުގަނޑުމެންގެ އެބަހުރި މާ އަވަހަށް އެޑްރެސް ކުރަން ޖެހޭ މައްސަލަތައް. އަޅުގަނޑުމެން ބޭނުންވޭ ތަރައްގީ އަށް އެޑްރެސްކުރަން، އަޅުގަނޑުމެންގެ ރައްޔިތުން ތަހައްމަލު ކުރަމުންދާ ދަތިތަކަށް،" އޭނާ ވިދާޅުވި އެވެ.\nޝާހިދު ވިދާޅުވީ ބޯހިޔާވަހިކަމާއި ސިއްހަތާއި ތައުލީމު ފަދަ އެތައް ކަމަކަށް އިސްކަން ދޭން ޖެހިފައިވާ ކަމަށާއި ރައީސް އިބްރާހީމް މުހައްމަދު ސޯލިހްގެ ވެރިކަމުގައި ސަމާލުކަން ދޭނީ އެ ކަންތައްތަކަށް ކަމަށެވެ.\nރާއްޖޭގައި ޗައިނާގެ އަސްކަރީ މަރުކަޒެއް ހަދަން މަސައްކަތް ކުރާ ކަމަށް އިންޑިއާ އިން ތުހުމަތު ކުރަމުން އަންނަތާ ދުވަސްތަކެއް ވެއްޖެ އެވެ. ކުރީގެ ރައީސް އަބްދުﷲ ޔާމީންގެ ވެރިކަމުގައި ޗައިނާ އަށް އެ ފުރުސަތު ދޭން އުޅުނު ކަމަށް އިންޑިއާގެ ނޫސްތަކުން އޭރު އަޑު ފެތުރި އެވެ.\nރާއްޖެ އަށް ޗައިނާ އިން ލޯނުގެ ގޮތުގައި ގިނަ އަދަދެއްގެ ފައިސާ ދޫކޮށްފައި ވާތީ އެ ލޯނުތައް ނުދެއްކުމުގެ ސަބަބުން ޗައިނާ އަށް ބަނދަރެއް ދޫކޮށްލަން ޖެހުން ފަދަ ކަމަކުން ސަލާމަތް ވާނީ ކިހިނެއްތޯ އެސްއެންއައި އިން ޝާހިދާ ސުވާލު ކުރި އެވެ. އެ ސުވާލަށް ޖަވާބު ދެއްވަމުން ޝާހިދު ވިދާޅުވީ އެފަދަ ގޮތެއް މެދުވެރިވުމުގެ ފުރުސަތު އޮތްކަން ސަރުކާރަށް އެނގޭ ކަމަށާއި އެފަދަ ކަމެއް ވިޔަ ނުދޭނެ ކަމަށެވެ.\n"އަޅުގަނޑުމެން އެކަން ހުއްޓުވާނަން. އެކަމުން ސަލާމަތްވާނެ މަގެއް އަޅުގަނޑުމެން ހޯދާނަން. (އެކަމުގައި) ޗައިނާ ސަރުކާރާ ވާހަކަ ދައްކަން ޖެހިއްޖެ ނަމަ އަޅުގަނޑުމެން ވާހަކަ ދައްކާނަން،" ޝާހިދު ވިދާޅުވި އެވެ.\nއޭނާ ދެން ވިދާޅުވީ ޗައިނާ ސަރުކާރުން ރާއްޖެއާ މެދު އެފަދަ ގޮތަކަށް ކަންތައް ކުރަން ޗައިނާ ސަރުކާރުން މަސައްކަތް ނުކުރާނެ ކަމުގެ އިތުބާރު އެބަ އޮތް ކަމަށެވެ.\nރާއްޖެ އަށް އިންޑިއާ އިން ހަދިޔާ ކޮށްފައިވާ ދެ ހެލިކޮޕްޓަރު އޮޕަރޭޓްކުރަން އެ ގައުމުގެ ސިފައިން ރާއްޖޭގައި ތިބޭ ތިބުމަކީ ރާއްޖޭގައި އިންޑިއާގެ އަސްކަރިއްޔާ ހަރަކާތްތެރިވުމަށް ކުރާ ކަމެއް ކަމަށް އިދިކޮޅު ފަރާތްތަކުން ތުހުމަތު ކުރެ އެވެ. އެ ތުހުމަތުތަކާ ބެހޭ ގޮތުން ސުވާލު ކުރުމުން ޝާހިދު ވިދާޅުވީ އިންޑިއާ އިން ރާއްޖޭގެ ޕައިލެޓުން ތަމްރީނުކޮށް، ހެލިކޮޕްޓަރު އޮޕަރޭޓް ކުރުމަކީ ދެ ގައުމު ގުޅިގެން ކުރާ ކަމަކަށް ބަދަލުވާނެ ކަމަށް އުއްމީދުކުރައްވާ ކަމަށެވެ.\nއިތުރު ލިޔުންތައް އިންޑިއާ ޗައިނާ އެމްއެންޑީއެފް އަބްދުﷲ ޝާހިދު، ފޮރިން މިނިސްޓަރު ރާއްޖެ-އިންޑިއާ ރާއްޖެ-ޗައިނާ މިލިޓަރީ ފޮރިން މިނިސްޓަރު


Bandhugai Bahahttaigen Court Ah Haaziru Kurumah4Meehaku Hoadhanee - Vaguthu\nބަންދުގައި ބަހައްޓައިގެން ކޯޓަށް ޙާޒިރުކުރުމަށް4މީހަކު ހޯދަނީ\nކވ: އަޙްމަދު ތަޤިއްޔު - އަޙްމަދު މުޙައްމަދު - މުޙައްމަދު ޙާފިޘް އަދި ޢަބްދުﷲ ނަޞީރު\nސިވިލް ކޯޓަށް ހުށަހެޅިފައިވާ މައްސަލަތަކަކާއި ގުޅިގެން ފުލުހުންގެ ބަންދުގައި ބަހައްޓައިގެން ކޯޓަށް ހާޒިރުކޮށްދިނުމަށް ފުލުހުންގެ މައްޗަށް އަމުރުކޮށްފައިވާ ހަތަރު މީހަކު ހޯދުމުގެ މަސައްކަތް ފުލުހުން ފަށައިފި އެވެ.\nމި އަމުރުތަކާ ގުޅިގެން ފުލުހުން ހޯދަމުންދަނީ ތ.މަޑިފުށި، އަސްރަފީގެ، އަޙްމަދު ތަޤިއްޔު (25އ) އާއި ޏ.ފުވައްމުލައް، ރޯޅި، އަޙްމަދު މުޙައްމަދު، (47އ) އާއި ބ.ދަރަވަންދޫ، އަކިރި، މުޙައްމަދު ޙާފިޘް (47އ) އަދި މާލެ، ދަފްތަރު ނަންބަރު 7275، ޢަބްދުﷲ ނަޞީރު (48އ) އެވެ.\nމިތިން މީހުންގެ ތެރެއިން އަޙްމަދު ތަޤިއްޔު ހޯދަމުންދަނީ ސިވިލް ކޯޓުގައި ދަޢުވާކުރާ ޙުކުމް ތަންފީޒްކުރުމުގެ މައްސަލައަކާ ގުޅިގެން، ސިވިލް ކޯޓަށް ހާޟިރުކުރުމަށް ބޭނުންވެ ހާޟިރުކުރެވިފައިނުވާތީ، ބަންދުގައި ބަހައްޓައިގެން ޖޫން މަހުގެ 25 ވަނަ ދުވަހުގެ 11:15 އަށް ސިވިލް ކޯޓަށް ހާޟިރުކޮށްދިނުމަށް ފުލުހުންގެ މައްޗަށް ކޮށްފައިވާ އަމުރަކާ ގުޅިގެންނެވެ.\nއަޙްމަދު މުޙައްމަދު ހޯދަމުންދަނީ ސިވިލް ކޯޓުގައި ދަޢުވާކުރާ ޙުކުމް ތަންފީޒްކުރުމުގެ މައްސަލައަކާ ގުޅިގެން، ސިވިލް ކޯޓަށް ހާޟިރުކުރުމަށް ބޭނުންވެ ހާޟިރުކުރެވިފައިނުވާތީ، ބަންދުގައި ބަހައްޓައިގެން ޖޫން މަހުގެ 25 ވަނަ ދުވަހުގެ 13:45 އަށް ސިވިލް ކޯޓަށް ހާޟިރުކޮށްދިނުމަށް ފުލުހުންގެ މައްޗަށް ކޮށްފައިވާ އަމުރަކާ ގުޅިގެންނެވެ.\nމީގެއިތުރުން މުޙައްމަދު ޙާފިޘް ހޯދަމުންދަނީ ސިވިލް ކޯޓުގައި ދަޢުވާކުރާ ޙުކުމް ތަންފީޒްކުރުމުގެ މައްސަލައަކާ ގުޅިގެން، ސިވިލް ކޯޓަށް ހާޟިރުކުރުމަށް ބޭނުންވެ ހާޟިރުކުރެވިފައިނުވާތީ، ބަންދުގައި ބަހައްޓައިގެން ޖޫން މަހުގެ 25 ވަނަ ދުވަހުގެ 11:00 އަށް ސިވިލް ކޯޓަށް ހާޟިރުކޮށްދިނުމަށް ފުލުހުންގެ މައްޗަށް ކޮށްފައިވާ އަމުރަކާ ގުޅިގެންނެވެ.\nއަދި ޢަބްދުﷲ ނަޞީރު ހޯދަމުންދަނީ ސިވިލް ކޯޓުގައި ދަޢުވާކުރާ ޙުކުމް ތަންފީޒްކުރުމުގެ މައްސަލައަކާ ގުޅިގެން، ސިވިލް ކޯޓަށް ހާޟިރުކުރުމަށް ބޭނުންވެ ހާޟިރުކުރެވިފައިނުވާތީ، ބަންދުގައި ބަހައްޓައިގެން ޖޫން މަހުގެ 25 ވަނަ ދުވަހުގެ 14:30 އަށް ސިވިލް ކޯޓަށް ހާޟިރުކޮށްދިނުމަށް ފުލުހުންގެ މައްޗަށް ކޮށްފައިވާ އަމުރަކާ ގުޅިގެންނެވެ.\nވީމާ ހަތަރު މީހުންނާ ގުޅޭ އެއްވެސް މަޢުލޫމާތެއް ލިބިފައިވާ ފަރާތެއްވާނަމަ ޕޮލިސް ކަސްޓޯޑިއަލް ޑިޕާޓްމަންޓްގެ ނަމްބަރު 9991442 އަށް ގުޅުއްވައި ހިއްސާކުރުމަށް ފުލުހުން ވަނީ އެދިފައެވެ.


CP Hameed Akee Dhaulathuge Magaameh Adhaa Kurahvan Haggu Beyfulheh Noon: Tom - Vaguthu\nސީޕީ ހަމީދަކީ ދައުލަތުގެ މަގާމެއް އަދާކުރަން ހައްޤު ބޭފުޅެއް ނޫން: ޓޮމް\nއަހްމަދު ޠާރިގު (ޓޮމް)\nމޯލްޑިވްސް ޑިމަކްރަސީ ނެޓްވޯކް (އެމްޑީއެން)ގެ މައްސަލަ ބެލުމަށް ކޮމިޝަނަރ އޮފް ޕޮލިސް މުހައްމަދު ހަމީދު އިސްތިއުފާ ދެއްވަން ޖެހޭ ކަމަށާއި ދައުލަތުގެ މަގާމެއް އަދާ ކުރުމަށް ސީޕީ ހަމީދަށް ހައްޤު ނޫން ކަމަށް މަހިބަދޫ ދާއިރާގެ މެންބަރު އަހްމަދު ތޯރިޤް ވިދާޅުވެއްޖެއެވެ.\nތޯރިގް މިހެން ވިދާޅުވެފައި ވަނީ އިސްލާމް ދީނަށާއި ރަސޫލާއަށް ފާޑުކިޔައި ރިޕޯޓު ނެރެފައިވާ ޖަމިއްޔާ، އެމްޑީއެންގެ ޑެޕިއުޓީ ޗެއާޕާސަންގެ މަގާމުގައި ސީޕީ ހަމީދު ހުންނަވައިގެން ބޭރުގެ ކޮންފަރެންސެއްގައި ބައިވެރިވެ ވާހަކަދެއްކެވި މަންޒަރު ފެންނަ ވީޑިއޯއެއް މީސް މީޑިއާގައި އާންމު ވުމާ ގުޅިގެންނެވެ. ތޯރިގް ވިދާޅުވީ އެމްޑީއެން ގެ މައްސަލަ ބެލުމަށް އެ ޖަމިއްޔާގެ ޑެޕިއުޓީ ޗެއާޕާސަން، އަދި ސީޕީ ހަމީދު އިސްތިއުފާ ދެއްވަން ޖެހޭ ކަމަށެވެ. އަދި ދިވެހި ދައުލަތުގެ އެއްވެސް މަގާމެއް އަދާކުރެއްވުން ހަމީދަށް ހައްޤު ނޫން ކަމަށް އޭނާ ވިދާޅުވިއެވެ.\nMDN ge massala balan MDN ge Deputy Chairperson, Police Commissioner Hameed isthiufaa dhevva. Manikufaanu ah haqqeh noon Dhivehi dhaulath ge maqaameh adhaa kuraakah. @PoliceMv @dr_iyaz @alizaid1000 pic.twitter.com/RPf4Eg9tOB\n— Ahmed Thariq (@AhmedThaariq) October 19, 2019\nއެމައްސަލަ އާއި ގުޅިގެން ފުލުހުން ވަނީ ހަމީދުގެ ދިފާއުގައި އެމްޑީއެންގެ މަގާމުގައި އޭނާ ހުންނެވީ މަދު ދުވަސްކޮޅަކަށް ކަމަށް ވިދާޅުވެފައެވެ. އަދި ފުލުހުންގެ ވެރިޔާގެ ގޮތުގައި ސީޕީ ހަމީދު ހުންނަވައިގެން، އެމްޑީއެންގެ މައްސަލަ ފުލުހުންނަށް ހަމަހަމަ ކަމާއެކު ނުބެލޭނެ ކަމަށް ގިނަ ބަޔަކު ގޮވާލަމުން ދިއުމާ ގުޅިގެން ފުލުހުން ބުނެފައި ވަނީ އެ މައްސަލަ ތަހުގީގު ކުރެއްވުމަށް ހަމީދު ބަިވެރިވެވަޑައިނުގަންނަވާނެ ކަމަށެވެ.\nއެމްޑީއެން އިން އިސްލާމް ދީނަށާއި ރަސޫލާއަށް ފުރައްސާރަކޮށް ރިޕޯޓު ނެރުނު އިރު އެ ޖަމިއްޔާގެ ޗެއާޕާސަން ގެ މަގާމުގައި ހުންނެވީ ރައީސް އޮފީހުގެ ކައުންޓަރ ޓެރޮރިޒަމް ކޮންސަލްޓަންޓް ނޫޝިން ވަހީދު ވަނީ އެމްޑީއެން އިން އިސްތިއުފާ ދީފައެވެ. އަދި ހަމީދު ޑެޕިއުޓީ ޗެއާޕާސަން ގެ މަގާމުގައި ހުންނެވި ހަމީދު ވެސް އެ ޖަމިއްޔާގައި ހުންނެވީ މިދިޔަ އަހަރު ކުޑަ ދުވަސްކޮޅަކަށް ކަމަށް ފުލުހުން ވަނީ ބުނެފައެވެ.\nއޮކްޓޯބަރ 19, 2019 17:12\nޢަލީ ޙަމީދު އާއި ޢަބްދުﷲ ސަޢިދުގެ މައްސަލަ ބަލާ ޙުކުމް އިއްވާ އަދި އިސްތިއުނާފުގެ އެންމެ ފަހު މަރުޙަލާ އާއި ހަމައަށް ދާއިރު ސްޕްރީމް ކޯޓު ފަނޑިޔާރުން ކަމުގައި އެ ދެބޭފުޅުން ތިބެންޖެހޭނެއެވެ. ޚާއްޞަކޮށް އުއްތަމަ ފަނޑިޔާރަކަށް ހުންނަވަން ޖެހޭނީވެސް ޢަބްދުﷲ ސަޢީދެވެ\nއޮކްޓޯބަރ 19, 2019 17:32\nތޯރިގަށް ވަރަށް ތާއީދު. އަވަހަށް އިސްތިއުފާދީ ސީޕީ.\nއޮކްޓޯބަރ 19, 2019 17:37\nއޮކްޓޯބަރ 19, 2019 20:12\nހަމަމިހާރު މަގާމުން ވަކިކުރޭ ކީއްކުރަން ރައްޔިތުންގެލާރިން އެކަހަލަ ޖާހިލުންނައް ލޯލާރިއެއްވެސއ ދޭންވީ؟\n5 ގަޑިއިރު ކުރިން ( އޮކްޓޯބަރ 19, 2019 )\nއަހަރެމެންގެ ޓެކުސްލާރިން މާﷲއަށާ އެކަލާންގެ ރަސޫލާއަށް ފުރައްސާރަ ކުރި މީހަކަށް\nލާރިއެއްވެސް ޚަރަދު ކުރާކަށް ބޭނުމެއްނޫން. ކޮއްގެންވެސް ނުވާނެ.އެހަރެމެން ކާފަރު\nއޮކްޓޯބަރ 19, 2019 22:37\nއޭނާއަށް އިސްލާމީ ދައުލަތެއްގެ އޮފީހެއްގެ ތަށިމުށީގައި ފެންފޮތިލާން ދޭންވެސް ހެޔޮނުވާނެ. ދެން އަދި ކޮބާ ސީ.ޕީ ކަމުގެ ވާހަކަ.\nއޮކްޓޯބަރ 19, 2019 22:43\nހަމީދު އެމަގާމުން ވަކި ނުކުރެވެންޏާއި އިބޫ އިސްތިއުފާދެއްވާ، އަދި ޅިޔަނަކަސް ހަމީދު ވަކިކުރަން އިބޫ އަށް ހުތަހެއް އޮވެގެން ނުވާނެ.\nއޮކްޓޯބަރ 20, 2019 09:05\nތޯރިގު އަށް ނޭގޭނެ ސަރުކާރުވަޒީފާ ދޭންޖެހޭމީހުން


Boxing Campion Nikhat Zareen ge amilla biopic in fennan beynun vanee Alia Bhatt - vNews.mv\nބޮކްސިންގ ޗެމްޕިއަންގެ ނިޚަތްގެ އަމިއްލަ ބަޔޯޕިކުން ފެންނަން ބޭނުންވަނީ ބަތަލާ އާލިއާ ބަޓް\nމަރިޔަމް ޝާހިދާ 29 May 2022, 12:38\nދާދިފަހުން ތުރުކީގައި ކުރިޔަށްދިޔަ ބައިނަލްއަޤްވާމީ ބޮކްސިންގް ޗެމްޕިއަންޝިޕްގައި ވާދަކޮށް ގޯލްޑް މެޑަލެއް އިންޑިއާއަށް ހޯދައިދިން އިންޑިއާގެ ބޮކްސަރ ނިޚަތް ޒަރީންއާއި ބެހޭގޮތުން ބައޯޕިކްއެއް އުފައްދާނަމަ، އޭނާގެ ރޯލްއިން ފެންނަން ބޭނުންވަނީ ބަތަލާ އާލިއާ ބަޓްކަމަށް ނިޚަތް ބުނެފިއެވެ.\nނިޚަތްގެ ހިމެނިފައިވަނީ މިހާތަނަށް ދުނިޔޭގެ ބޮކްސިންގް ޗެމްޕިއަންޝިޕްގައި އިންޑިއާއަށް ރީތި ނަން ހޯދައިދިން5ވަނަ ބޮކްސިންގް ތެޅުންތެރިޔާއަށެވެ.\nއިންޑިއަށް ހޯދައިދިން ގޯލްޑް މެޑަލްއާއެކު ގިނަ ބަޔަކު އޭނާއަށް ތައުރީފުކޮށް މަރުހަބާގެ މެސްޖްތައް ފޮނުވަމުންދާއިރު އުފެދޭ ސުވާލަކީ އޭނާގެ ބައޯޕިކްއެއް ފެނިދާނެތޯ ނުވަތަ ނޫންތޯއެވެ. ސަބަބަކީ އިންޑިއާގައި އުފެދުނު ކާމިޔާބު އަންހެން ބޮކްސަރ މޭރީ ކޮމްގެ ބައޯޕިކްއެއްވެސް ގެނެސްދީފައިވާތީއެވެ.\nބަތަލާ ޕްރިޔަންކާ ޗޯޕްރާ މޭރީ ކޯމްގެ ރޯލްއިން ފެނިގެންދިޔައިރު މިފިލްމަށް އިންޑިއާގެ ޤައުމީ އެވޯޑްވެސްވަނީ ލިބިފައެވެ.\nގިނަ ބަޔަކު ބައޯޕިކްއާއި ވިދިގެން ނިޚަތްއާއި ސުވާލުކުރުމުން އޭނާ ބުނެފައިވަނީ އޭނާގެ ބައޯޕިކްއެއް އުފެއްދުމަކީ ވަރަށް އުފާވާނެ ކަމެއް ކަމަށާއި ނަމަވެސް އޭނާގެ ރޯލް ކުޅެން ބޭނުންވަނީ ބަތަލާ އާލިއާ ބަޓްކަމަށެވެ.\nނިޚަތް ސަމާސާ ރާގެއްގައި ބުނެފައިވަނީ އާލިއާއެކޭ އެއްގޮތަށް އޭނާގެ ކޮލުގައިވެސް "ޑިމްޕަލް" އެބަހުރި ކަމަށާއި ވީއިރު އެރޯލަށް އެންމެ ފެތޭނީވެސް ބަތަލާ އާލިއާ ކަމުގައެވެ.\nމިހާތަނަށް އާލިއާ ބައޯޕިކްއަކުން ފެނިފައިވަނީ ދާދިފަހުން ރިލީޒްވި ފިލްމު "ގަންގޫބާއީ" އިންނެވެ.\nބޮކްސް އޮފީހުގައި ބޮޑު ކާމިޔާބެއް ހޯދި މިފިލްމު ވެގެންގޮސްފައިވަނީ އާލިއާގެ ކެރިއަރުގައި މިހާތަނަށް އޭނާ ދައްކުވައިދިން އެންމެ މޮޅު ޕާފޯމެންސް ފެނިގެންދިޔަ ފިލްމަށެވެ.\nކުޅިވަރާބެހޭ ފިލްމެއް މިހާތަނަށް އާލިއާ ކުޅެފައިނުވާއިރު ނޮން ފިކްޝަނަލް ފިލްމަކުން އޭނާ ކުރިޔަށް އޮތަނުގައި ފެނިގެންދިއުމަކީވެސް އެކަށީގެންވާ ކަމެކެވެ.\nއާލިއާ ދާދިފަހުން އަވަދިނެތިކޮށް މަސައްކަތް ކޮށްފައިވަނީ ޕްރޮޑިއުސަރު ކަރަން ޖޯހަރުގެ ފިލްމު "ރޮކީ އޯރް ރާނީކީ ޕްރޭމް ކަހާނީ" ގައެވެ.\nފިލްމުގައި އާލިއާގެ އިތުރުން ދެން ފެންނާނީ އެކްޓަރު ރަންވީރް ސިންގްއެވެ.\nއެންމެ އަވަހަށް އާލިއާގެ ފިލްމެއް ދެން ރިލީޒްވާނީ މިއަހަރުގެ ސެޕްޓެމްބަރު މަހުއެވެ. އެއީ އަޔާން މުކަރްޖީގެ ފިލްމު "ބްރައްމަސްތުރާ" އެވެ.


Hulhumale Hospital In Ves Bali Meehunnah Ziyaaraiy Kurun Manaa Koffi\nހުޅުމާލެ ހޮސްޕިޓަލުންވެސް ބަލި މީހުންނަށް ޒިޔާރަތް ކުރުން މަނާކޮށްފި\nހުޅުމާލެ ހޮސްޕިޓަލް --- ފޮޓޯ / އަވަސް\nނުރައްކާތެރި ވައިރަހެއް ކަމަށް ކޮވިޑް19 އަށް ޕޮޒިޓިވް ވެފައިވާ މީހުން ރާއްޖެއިން ފެނިފައިވުމުން ރައްކާތެރިކަމުގެ ފިޔަވަޅެއްގެ ގޮތުން ހުޅުމާލެ ހޮސްޕިޓަލުގައި އޮންނަ ބަލި މީހުންނަށްވެސް ޒިޔާރަތް ކުރުން އެ ހޮސްޕިޓަލުން މަނާ ކޮށްފިއެވެ.\nއެ ހޮސްޕިޓަލުން ނެރެފައިވާ ބަޔާނެއްގައި ބުނީ އެ ހޮސްޕިޓަލުން އެފަދަ ނިންމުމެއް ނިންމީ ހޮސްޕިޓަލުގައި ބައިތިއްބައިގެން ފަރުވާ ދެމުން ގެންދާ ބަލި މީހުންނަށް ނުރައްކާ ވެދާނެތީއާ އަދި ބަލި މީހުންނަށް ޒިޔާރަތް ކުރާ ފަރާތްތަކުގެ ވެސް ރައްކާތެރިކަމަށްޓަކައި އަދި ހޮސްޕިޓަލުގެ ސިއްހީ މިންގަނޑުތައް ދެމެހެއްޓުމުގެ ގޮތުން ކަމަށެވެ.\nހުޅުމާލެ ހޮސްޕިޓަލުން ވަނީ ބަލި މީހުންނަށް ޒިޔާރަތް ކުރުން ވަގުތީ ގޮތުން މިއަދުން ފެށިގެން މެދުކަނޑާލާފައެވެ. ނަމަވެސް އެ ހޮސްޕިޓަލުން ބުނީ ބަލީ މީހާއާ އެކުގައި އޭނާގެ އެހީތެރިޔާއަށް މަޑު ކުރެވިދާނެ ކަމަށެވެ. އެ ހޮސްޕިޓަލުން ވަނީ ޒިޔާރަތް ކުރުމާއި، އެނޫން އެހެން ކަންކަމުގައި ވެސް ކޮންމެހެން ދާންޖެހިގެން ނޫނީ ހޮސްޕިޓަލަށް ނުދިއުމަށް އިލްތިމާސްކޮށްފައެވެ.\nހުޅުމާލެ ހޮސްޕިޓަލުގެ އިތުރުން އައިޖީއެމްއެޗާއި އޭޑީކޭ އިން ވެސް ވަނީ ބަލި މީހުންނަށް ޒިޔާރަތް ކުރުން މަނާކޮށްފައެވެ. ރާއްޖެއިން މިހާތަނަށް ކޮވިޑް19 ޖެހިފައިވާ6މީހަކު ވަނީ ފެނިފައެވެ. މީގެއިތުރުންވެސް ބަލީގެ އަލާމާތްތައް ފެނިފައިވާ މީހުން އެޗްޕީއޭ އިން އަންނަނީ އެކަހެރި ކުރަމުންނެވެ.


Asensio Ge2Goalaa Eku Real Ah Udhagoo Molhe - Vaguthu\nއެސެންސިއޯގެ ދެ ގޯލާއެކު ރެއާލް އަށް އުނދަގޫ މޮޅެއް\nމާކޯ އެސެންސިއޯގެ ދެ ގޯލާއެކު ސްޕެނިޝް ލީގުގައި ރޭ ރެއާލް ބެޓިސް އާއި ދެކޮޅަށް ކުޅުނު މެޗު 3-5 އިން ރެއާލް މެޑްރިޑުން ކާމިޔާބުކޮށްފިއެވެ.\nރޭގެ މޮޅާއެކު ލީގުގެ ހަތަރުވަނައިގައި ރެއާލް މިހާރު އޮތީ 45 ޕޮއިންޓާ އެކުއެވެ. ތިންވަނައިގައި 46 ޕޮއިންޓާ އެކު ވެލެންސިޔާ އޮތްއިރު ދެވަނައިގައި 55 ޕޮއިންޓާ އެކު އޮތީ އެތްލެޓިކޯ މެޑްރިޑެވެ. އަދި އެއްވަނައިގައި 62 ޕޮއިންޓާ އެކު އޮތީ ބާސެލޯނާއެވެ.\nފޯރިގަދަ ކުޅުމެއް ރޭގެ މެޗުގައި ފެނިގެންދިޔައިރު މެޗުގެ 11 ވަނަ މިނެޓްގައި އެސެންސިއޯ ވަނީ ރެއާލް އަށް ލީޑު ނަގާދީފައެވެ. މި ގޯލަށްފަހު ބެޓިސް އިން ކުޅުން ރަނގަޅު ކުރިއިރު މެޗުގެ 33 ވަނަ މިނެޓްގައި މަންޑީ ވަނީ އެޓީމަށް ނަތީޖާ އެއްވަރުކޮށްދީފައެވެ. އަދި އޭގެ ހަތަރު މިނެޓްފަހުން ބެޓިސް އިން ވަނީ މެޗުގެ ލީޑު ވެސް ނަގާފައެވެ. ބެޓިސްގެ ދެވަނަ ގޯލަކީ ރެއާލްގެ ޑިފެންޑަރު ނާޗޯ އަތުން ބައިކޮޅަށް ވަތް ގޯލެކެވެ.\nބެޓިސް ލީޑުގައި އޮވެ ފުރަތަމަ ހާފް ނިމުނުއިރު ދެވަނަ ހާފްގެ ކުރީކޮޅު ސާޖިއޯ ރާމޯސް ވަނީ ރެއާލް އަށް ނަތީޖާ އެއްވަރުކޮށްދީފައެވެ. ދެވަނަ ހާފްގައި ރެއާލްގެ ފަރާތުން ރަނގަޅު ކުޅުމެއް ފެނިގެންދިޔައިރު އެޓީމުގެ ތިންވަނަ ގޯލު މެޗުގެ 59 ވަނަ މިނެޓްގައި ކާމިޔާބުކޮށްދިނީ އެސެންސިއޯއެވެ. ރެއާލްގެ ހަތަރުވަނަ ގޯލު މެޗުގެ 65 ވަނަ މިނެޓްގައި ރޮނާލްޑޯ ކާމިޔާބުކޮށްދިން އިރު މެޗުގެ 85 ވަނަ މިނެޓްގައި ބެޓިސް އިން ވަނީ ގޯލެއް ކާމިޔާބުކޮށް ނަތީޖާގެ ފަރަގު ކުޑަކޮށްފައެވެ.\nނަމަވެސް ރޮނާލްޑޯ ބޭލުމަށްފަހު މެޗުގެ ފަހުވަގުތުކޮޅުތެރޭ ކުޅެން އެރި ކަރީމް ބެންޒެމާ ވަނީ ރެއާލްގެ ފަސްވަނަ ގޯލު ކާމިޔާބުކޮށްދީ އެޓީމަށް މި މެޗުން ތިން ޕޮއިންޓު ކަށަވަރުކޮށްދީފައެވެ.\nރެއާލް ރޭ މޮޅުވިއިރު ލީގުގެ ދެވަނައިގައި އޮތް އެތްލެޓިކޯ މެޑްރިޑު ވަނީ 0-2 އިން އެތްލެޓިކް ބިލްބާއޯގެ މައްޗަށް ކުރި ހޯދާފައެވެ.\nމަޔޯކާ އަތުން ބާސެލޯނާއަށް ހަނި މޮޅެއް\nރެއާލް މެޑްރިޑު 2022 ވަނަ އަހަރު ފެށީ ބައްޔަކުން\nރެއާލުން އަހަރު ނިންމާލީ މޮޅަކާއެކު އެއްވަނައިގައި ބޮޑު ލީޑަކާއެކު


Maalhohu gai Anhenunge Futsal Mubaaraatheh Fashaifi\nމާޅޮހުގައި އަންހެނުންގެ ފޯރިގަދަ ފުޓްސަލް މުބާރާތެއް ފަށައިފި\nމާޅޮހުގައި ކުރިއަށްދާ އަންހެނުންގެ ފުޓްސަލް މުބާރާތުގެ ތެރެއިން\nބ. މާޅޮހުގައި އަންހެނުންގެ ފޯރިގަދަ ފުޓްސަލް މުބާރާތެއް މިއަދު ހަވީރު ފަށައިފިއެވެ.\nމާޅޮސް ރެކްރިއޭޝަން އެންޑް އެންވަޔަރމަންޓް ސޮސައިޓީ (މާރެސް) ޖަމިއްޔާއިން އިންތިޒާމްކުރާ މި ފުޓްސަލް މުބާރާތަކީ އަންހެނުނަށް ޚާއްސަކޮށްގެން އެރަށުގައި ބާއްވާ ފުރަތަމަ ފުޓްސަލް މުބާރާތެވެ.\nމާޅޮހަށް އަންހެން ފުޓްސަލް ތައާރަފުކުރި މާރެސް ޖަމިއްޔާއިން ބުނީ މި މުބާރާތަށް ޓީމްތަކުން ދުރާލާ ތައްޔާރުވެފައިވާ ކަމަށާއި، މިދިޔަ އޯގަސްޓްމަހު އަންހެނުންނަށާއި 14 އަހަރުން ދަށުން ފިރިހެން ކުދިންނަށް ހާއްސަކޮށްގެން ކޯޗިން ކޭމްޕެއްވެސް ބާއްވާފައިވާ ކަމަށެވެ.\nމާޅޮހަށް ހުޅުވާލައިގެން ކުރިއަށްދާ މި މުބާރާތުގައި ފަސް ޓީމު ވާދަކުރާއިރު، ރަށުން ބޭރު ކުޅުންތެރިންގެ ތެރޭގައި އޭދަފުށީގެ މަޝްހޫރު ކުޅުންތެރިންގެ އިތުރުން ގައުމީ ޓީމަށް ކުޅެފައިވާ ކުޅުންތެރިން ހިމެނެއެވެ.\nމުބާރާތް ހުޅުވުމުގެ ގޮތުން މިއަދު ހަވީރު ކުޅުނު މެޗުގައި ފްލޯރެންސްއެފްސީ އިން ވަނީ 10-1 އިން ވިންގްސް އެފްސީ ބަލިކޮށްފަ އެވެ. މި މެޗުގެ މޮޅު ކުޅުންތެރިޔާގެ މަގާމު ލިބުނީ ފްލޯރެންސްގެ އައިމިނަތު ފަޒްލާއަށެވެ.\nމި މަހުގެ 28ގެ ނިޔަލަށް ކުރިއަށްދާ މި މުބާރާތް ސްޕޮންސާ ކޮށްފައިވަނީ ޓްރިޕަލް ސީ ޖިފްޓް އަދި އުފާ ފާގަތި ޕްރައިވެޓް ލިމިޓެޑުންނެވެ.\nމާރެސް އިން ބުނީ މިމުބާރާތް އަންނަ އަހަރު މުޅި އަތޮޅަށް ހުޅުވާލާނެ ކަމަށާއި މުސްތަގުބަލުގައި އަންހެނުންނަށް ފުޓްސަލް އެޑްވާންސް ކޭމްޕެއް ވެސް ބޭއްވުމަށް މަސައްކަތް ކުރަމުން އަންނަ ކަމަށެވެ.


ކަރަންޓް ކޭބަލްތަކެއް ވިއްކާލުމާގުޅޭ\nކަރަންޓް ކޭބަލްތަކެއް ވިއްކާލުމާ ގުޅޭ\nތިރީގައި މިދަންނަވާ ތަކެތި ސިޓީލާ ނީލަމުގައި ވިއްކާލުމަށް ވަނީ ހަމަޖެހިފައެވެ. ވީމާ މި ނީލަމުގައި ބައިވެރިވެ ލެއްވުމަށް ޝައުޤުވެރިވެލައްވާ ފަރާތްތަކުން ގެޒެޓު ކުރެވޭ ތާރީޚުން ފެށިގެން ސަރުކާރުބަންދު ދުވަސްތައް ފިޔަވައި ކޮންމެ ދުވަހެއްގެ ރަސްމީގަޑީގައި އެފަރާތަކުން ހުށަހަޅުއްވަން ބޭނުންވެލައްވާ އެންމެ މަތީ އަގެއް މި އިދާރާއަށް ހުށަހަޅުއްވަމުން ގެންދެވުން އެދެމެވެ. ކޭބަލުގެ ނީލަން ޖެހިޖެހިގެން ރަސްމީ ބަންދުނޫން5(ފަހެއް) ދުވަހު، އެއްއަގެއް އޮވެއްޖެނެމަ ނީލަން ނިންމާލެވޭނެއެވެ.\nއިތުރުކުރެވޭ އެންމެދަށް އަގު\n1050 މީޓަރ އާމަރޑް ކޭބަލް 25 އެމް އެމް\n900 މީޓަރ އާމަރޑް ކޭބަލް 16 އެމް އެމް\nބޭނުން ކޮށްފައި ގެއްލުމެއް ނުލިބޭ\nނީލަމުގައި ބައިވެރިވެލެއްވުމަށް އެދި ހުށަހަޅާ ސިޓީގައި ހުށަހަޅާ އަގުގެ އިތުރުން މިދަންނަވާ މަޢުލޫމާތު ހިމެނުއްވުން އެދެމެވެ.\nފުރިހަމަ ނަމާއި އެޑްރެސް. 2. އައި.ޑީ ކާޑު ނަންބަރު. 3. ގުޅޭނެ ފޯނު ނަންބަރު\nއިތުރު މަޢުލޫމާތެއް ބޭނުންފުޅުވެލައްވާނަމަ ފޯނު ނަންބަރު 6560015 ނުވަތަ 7909383 އަށް ގުޅުއްވުން އެދެމެވެ. ކޭބަލް ބައްލަވާލެއްވުމަށް ބޭނުންފުޅުވާ ފަރާތްތަކުން ކުޑަފަރީ ކައުންސިލްގެ އިދާރާއަށް ދުރުވުމުން ބައްލަވާލެއްވުމުގެ ފުރުޞަތު ލިބިވަޑައިގަންނަވާނެއެވެ.\nވީމާ މިކަން ޢާންމުކޮށް އެންގުމަށްޓަކައި އިޢުލާނުކުރީމެވެ.\n22 މުޙައްރަމް 1437\n04 ނޮވެންބަރު 2015\nނަންބަރު: 288 /2015/88


SunOnline: Anhenunnaa muhaathabu kurumah kanbalunnakee huthuru baheh: Raees Nasheed\nއަންހެނުންނާ މުޚާތަބުކުރުމަށް ކަނބަލުންނަކީ ހުތުރު ބަހެއް: ރައީސް ނަޝީދު\nއައިޝަތު ނުޒުހާ 08 Mar 2022, 09:41\nރައްޔިތުންގެ މަޖިލީހުގެ ރައީސް މުޙައްމަދު ނަޝީދު-- ފޮޓޯ/ މަޖިލިސް\nއަންހެނުންނަށް "ކަނބަލުން"ނޭ ބުނެ މުޚާތަބު ކުރުމަކީ ހުތުރު ކަމެއް ކަމުގައި ގަބޫލުކުރައްވާ ކަމަށް ރައްޔިތުންގެ މަޖިލީހުގެ ރައީސް، ރައީސް މުޙައްމަދު ނަޝީދު ވިދާޅުވެއްޖެއެވެ.\nރައްޔިތުންގެ މަޖިލީހުގެ މިއަދުގެ ޖަލްސާ ފައްޓަވައިދެއްވަމުން، ރިޔާސަތުގައި އިންނެވި ރައީސް ނަޝީދު ވަނީ މިއަދު ފާހަގަކުރާ ބައިނަލްއަޤްވާމީ އަންހެނުންގެ ދުވަސް ފާހަގަކުރުމުގައި ބައެއް ކަންކަމަށް ސަމާލުކަން ދޭން ޖެހޭ ކަން ފާހަގަކުރައްވައިފައެވެ.\nއަންހެނުންގެ ދުވަސް ފާހަގަކުރުމުގައި މަލާއި ކޭކާއި ޗޮކުލެޓު ފަދަ ހަދިޔާ ނުދިނުމަށް ޖެންޑާ މިނިސްޓްރީން އިލްތިމާސް ކޮށްފައިވާ ކަން ފާހަގަ ކުރައްވައި ނަޝީދު ވިދާޅުވީ މި ދުވަހު މަސައްކަތް ކުރަންވީ އަންހެނުންނާ ގުޅޭ ކަންކަމަށް ބަދަލުގެނައުމަށް ކަމަށެވެ.\n"އެހެންނަމަވެސް މާނަވީ ގޮތެއްގައި އަންހެނުންނާ ގުޅޭ ކަންކަމަށް ބަދަލު ގެނައުމަށް ނިޔަތް ގަނެ، އެ މަގުން އަޅުގަނޑުމެން މަސައްކަތް ކުރަންވީ،" ނަޝީދު ވިދާޅުވިއެވެ.\nނަޝީދު ވަނީ އަންހެނުންގެ ހައްގުގައި މަޖިލީހުން ކޮށްފައިވާ ބައެއް ކަންކަމުގެ މައްޗަށް އަލި އަޅުއްވައިލައިފައެވެ. އެގޮތުން ލާމަރުކަޒީ ގާނޫނު ފާސްކުރުމުގައި އަންހެނުންނަށް ވަކި އިންސައްތައަކަށް ގޮނޑި ލިބޭ ގޮތަށް ފާސްކުރި ކުރުން ފާހަގަކުރެއްވިއެވެ.\n"އެ އިސްލާހުގެ ދަށުން މިހާރު ރާއްޖޭގެ ގިނަ، ވެރިކަމުގެ ހިންގުމުގަ އެއީ ރަށްރަށުގެ ހިންގުމުގަ އަންހެނުން މި ވަނީ ބައިވެރި ކުރެވިފައި، އަޅުގަނޑުމެންގެ އުންމީދެއް އެއީ ރައްޔިތުންގެ މަޖިލީހުގެ މެންބަރުންގެ ގޮތުގައި ވެސް އަންހެނުންގެ އަދަދު ގިނަ ކުރުން،" ނަޝީދު ވިދާޅުވިއެވެ.\nމީގެ އިތުރުން ނަޝީދު ވިދާޅުވީ އަންހެނުންގެ ދުވަހުގައި ވެސް އަދި އެހެނިހެން ދުވަސްތަކުގައި އަންހެނުންނާ މުޚާތަބު ކުރުމުގައި "ކަނބަލުން" ކިޔައިގެން ވާހަކަ ދެއްކުމަކީ ހުތުރު ކަމެއްގެ ގޮތުގައި ގަބޫލުކުރައްވާ ކަމަށާއި ބޭނުން ކުރަންވީ އާންމުކޮށް ވެސް ކިޔާ ބަސްތައް ކަމަށެވެ.\n"އަޅުގަނޑަށް ވަރަށް ހުތުރު ބަހެއް އެއީ ކަނބަލުންނޭ ކިޔައިގެން މި ދައްކާ ދެއްކުން. އަންހެނުން، އަންހެން ބޭފުޅުން މި ބަސްތައް، އާންމުކޮށް އަޅުގަނޑުމެން ބޭނުންކުރާ ބަސްތައް ބޭނުންކުރަމުން ދިއުމަކީ އަޅުގަނޑު ފާހަގަކޮށްލަން ރަނގަޅު ނުކުތާއެއް،" ނަޝީދު ވިދާޅުވިއެވެ.\nބައިނަލްއަޤްވާމީ އަންހެނުންގެ ދުވަހުގެ މިއަހަރުގެ ޝިއާރަކީ މޫސުމަށް އަންނަ ބަދަލުތަކާ ގުޅިގެން އަންހެނުންނަށް ދިމާވެދާނެ ކަންކަމާ ގުޅޭ ގޮތުން ވިސްނުން ބެހެއްޓުން ކަން ފާހަގަކުރައްވައި، މަޖިލީހުގެ ހުރިހާ މެންބަރުންގެ ނަމުގައި ނަޝީދު ވަނީ ދިވެހި ހުރިހާ އަންހެނުންނަށް ދުވަހުގެ ތަހުނިޔާ ފޮނުއްވަވައިފައެވެ.\nޓެކްސް ބޮޑުކުރާކަށް ނުޖެހޭ: ރައީސް ނަޝީދު\n"މޫސުން ގޯސްވުމާ ގުޅިގެން ރާއްޖޭގެ ދަރަނި އިތުރުވާނެ"


Firihenun naruskamah shauguverikuruvan udhey thedhuvehje\nފިރިހެން ކުދިން ނަރުސްކަމަށް ޝައުގުވެރިކުރުވުމަށް ޒުވާން ފިރިހެން ނަރުހެއް އިސްނަގައި، ހަރަކާތެއް ހިންގައިފި އެވެ.\nކުޅުދުއްފުށީ ރީޖަނަލް ހޮސްޕިޓަލުގައި ހުރި ހަމައެކަނި ދިވެހި ފިރިހެން ނަރުސް، ފޯކައިދޫއަށް އުފަން އުދެއިޝަން މުހަންމަދު (އުދޭ) މިވަނީ ނަރުސްކަމަށް ފިރިހެނުން މޯޓިވޭޓްކުރުމަށް ތެދުވެފައި އެވެ.\nފިރިހެން ކުދިން ނަރުސްކަމަށް ޝައުގުވެރިކުރުވަން އުދޭ އާއި އޭނާގެ ޓީމުން ހިންގި ހަރަކާތުގެ ތެރެއިން–\nނަރުހުންގެ ދާއިރާއަކީ ދެ ޖިންސްގެ ޒުވާނުން ހަމަހަމަ ގޮތެއްގައި ހިއްސާވާ ދާއިރާއެއްގެ ގޮތުގައި ހެދުމާއި ނަރުސްކަމާ ދޭތެރޭ އާންމު ދެކޭގޮތް ބަދަލުކުރުމަށް އުދޭ އާއި އޭނާގެ ޓީމުން މިވަނީ ހަރަކާތްތަކެއް ހިންގައިފަ އެވެ. އެގޮތުން ކުޅުދުއްފުށީގެ ބައެއް ސްކޫލުތަކަށް ޒިޔާރަތްކޮށް ފިރިހެނުން ނަރުހުންގެ ވަޒީފާއަށް ޝައުގުވެރިކުރުމަށް ދަރިވަރުންނަށް މައުލޫމާތުދީ، އެދާއިރާގައި ފިރިހެނުންނަށް ހުރި ފުރުސަތުތަކާ ބެހޭ މައުލޫމާތު ދީފަ އެެވެ.\nފިރިހެން ނަރުހުންގެ މުހިންމުކަމާއި ފިރިހެން ކުދިން މިދާއިރާއަށް ނެރުމަށްޓަކާ މޯޓިވޭޓްކުރުމުގެ ގޮތުން ހުރި ފުރުސަތުތަކާއި އޭނާ ނަރުހަކަށްވި ސަބަބު ދަރިވަރުންނަށް ކިޔައިދީފައިވެ އެވެ. އުދޭގެ އިތުރުން ނަރުސް ކޯސް ފުރިހަމަކޮށްފައިވާ ފިރިހެން ނަރުހަކާއި މިހާރު ނަރުސްކަން ކިޔަވަމުންދާ ތިން ދަރިވަރަކު އުދޭއާއެކު ސްކޫލުތަކަށް ޒިޔާރަތްކޮށް އެ ފަރާތްތަކުން އެދާއިރާ ހިޔާރު ސަބަބު ވަނީ ދަރިވަރުންނާ ހިއްސާކޮށްފަ އެެވެ.\n” ކުދިންނާ ބައްދަލުކޮށް ވާހަކަދައްކާލުމުން އެނގުނު ނާސިންގ ފީލްޑަށް ޝައުގުވެރިކަން ހުރިވަރު. އެކަމަކު އެންމެ ބޮޑު ގޮންޖެހުމަކަށް ކުދިންނަށް ވެފައިވަނީ މުޖުތަމައު މިކަމާ މެދު ދެކޭގޮތް. އޮންނަނީ ހަމައެކަނި މިއީ އަންހެނުންނަށް ހާއްސަ ކަމެއްގެ ގޮތުގަ.” ކޭއޯއާ ވާހަކަދައްކަމުން އުދޭ ބުންޏެވެ.\nނަރުސްކަމަށް ފިރިހެނުން ނެރުމަށް ހިންގާ މިހަރަކާތް ވަރަށް ކާމިޔާބުކަމަށް އުދޭ ބުންޏެވެ. އޭނާ ބުނީ މިއިވެންޓްގެ ސަބަބުން ނާސިންގ އާ ބެހޭ ތަފާތު މައުލޫމާތު ލިބި، ކުރިއަށް އޮތްތާ ފިރިހެން ކުދިން ނަރުހުންގެ ވަޒީފާއަށް ވަންނަ އަދަދު އިތުރުވެގެންދާނެ ކަމަށް އުދޭ ވަރަށް ބޮޑަށް އުންމީދުކުރެ އެވެ. މިބައްދަލުވުން ތަކުގެ ސަބަބުން މިދާއިރާއަށް ޝައުގުވެރިކަން ހުރިކަމަށް ގިނަ އަދަދެއްގެ ކުދިން ހާމަކުރި އެވެ.\n” އިވެންޓްއަށް ފަހު ކުދިންވެސް ދެކެނީ މިއީ ވަކި ޖިންސަކަށް އޮންނަ މަސައްކަތެއް ނޫން ކަމަށް. އަންހެނުންނަށާއި ފިރިހެނުންނަށް ހަމަހަމަ ދާއިރާއެއް ކަމަށް ކުދިން ގަބޫލުކުރި.” އުދޭ ބުންޏެވެ.\nއުދޭ ބުނީ ހޮސްޕިޓަލުގައި ތިބޭ ބަލި މީހުންވެސް އިންތިހާއަށް ފިރިހެން ނަރުހުންގެ އެހީތެރިކަން ބޭނުންވެފައިވާ ކަމަށެވެ. އުދޭއަކީ ރާއްޖޭގެ ފިރިހެން6ވަނަ ނަރުހެވެ. އުދޭގެ މިމަސައްކަތަށް ގިނަ ބަޔަކު އަންނަނީ ސޯޝަލް މީޑިއާގައިވެސް ތައުރީފު އޮއްސަމުންނެވެ.


Addu City ge avahthakuge maguthakugai magubahthi dhillaa belehettumaai, bin surveykoh belehettumai, magufolhaa saafukoh belehettumaa medhu gotheh nimmun\nއައްޑޫ ސިޓީގެ މަގުތަކުގައި މަގުބައްތި ދިއްލާ ބެލެހެއްޓުމާއި،ބިންސަރވޭކޮށް ބެލެހެއްޓުމައި، މަގުފޮޅާސާފުކޮށް ބެލެހެއްޓުމާ މެދު ގޮތެއް ނިންމުން\nއައްޑޫ ސިޓީގެ އަވަށްތަކުގެ މަގުތަކުގައި މަގުބައްތި ދިއްލާ ބެލެހެއްޓުމާއި، އައްޑޫސިޓީގެ ބިންސަރވޭކޮށް ބެލެހެއްޓުމައި، މަގުފޮޅާސާފުކޮށް ބެލެހެއްޓުމާ މެދު ގޮތެއް ނިންމުން.\nމިމައްސަލަ ކައުންސިލަށް ބަލައި ގަތުމަށާއި، ރައީސުލްޖުމްހޫރިއްޔާގެ އޮފީހުގެ ނަންބަރު: 1-CBO(PAR)/426/2018/2 ސިޓީ އާއި މިނިސްޓްރީ އޮފް ހައުސިންގ އެންޑް އާރބަން ޑިވެލޮޕްމަންޓުގެ ނަންބަރު: 138-AS7/426/2018/31 ސިޓީން ކައުންސިލާއި ޙަވާލުކުރައްވާފައިވާ މަސައްކަތުގެ ތެރޭގައި "ރޭގަނޑު މަގުމަތި ދިއްލާ ބެލެހެއްޓުން" ، " އައްޑޫގެ ބިންތަކާ ގުޅޭ މަސައްކަތް " އަދި " އައްޑޫގެ މަގުތަކާ ރަށުތެރެ ސާފުކޮށް ބެލެހެއްޓުން " ހިމެނޭތީ މިކަންކަމަކީ ޢާއްމު ރައްޔިތުންނަށް މިވަގުތުން ފެށިގެންވެސް ފޯރުކޮށްދޭންޖެހޭ މުހިއްމު ޚިދުމަތް ތަކަކަށްވެފައި ،ކައުންސިލާ މިމަސައްކަތް ހަވާލުކުރެވުނު ވަގުތުން ފެށިގެން މިޚިދުމަތް ފޯރުކޮށްދެއްވުމުގައި ފާހަގަ ކުރެވޭ ގިނަ ދަތިތައް ހުރުމާއެކު،\nމިހާރު ހުރި ވަޞީލަތްތަކަށް ބަލައި އަދި މިހާރު ތިބި މުވައްޒަފުން ބޭނުންކޮށްގެން މިމަސައްކަތް އެންމެ ރަނގަޅު ގޮތުގައި ކުރިއަށް ގެންދެވިދާނެ ކަމަށް ޤަބޫލު ނުކުރެވޭތީ، މިމަސައްކަތް ކުރުމަށް މިހާރު ތިބި މުވައްޒަފުންގެ އިތުރަށް ތިރީގައި ބަޔާން ކުރެވިފައިވާ ތާވަލުގައިވާ ގޮތުގެ މަތިން 01 އަހަރު ދުވަހުގެ މުއްދަތަށް ކޮންޓްރެކްޓް އުޞޫލުން މުވައްޒަފުން ނެގޭނެ އިންތިޒާމް ހަމަޖެއްސުމަށް ފެންނަކަމަށާއި،\nމިއިދާރާގެ އިދާރީ އޮނިގަނޑަށް ބަދަލު ގެނެވި ދާއިމީ އިންތިޒާމް ހަމަޖެހުމާއި ހަމައަށް ކޮންޓްރެކްޓް އުޞޫލުން ނަގާ މުވައްޒަފުންނަށް މުސާރައާއި އުޖޫރަ އަދި މަސައްކަތް ކުރުމަށް ބޭނުންވާ އެހެނިހެން ވަޞީލަތްތައް ހޯދޭނެ ވަގުތީ އިންތިޒާމް ހަމަޖެއްސުމުގައި ކުރަންޖެހޭ ޚަރަދު ކައުންސިލްގެ އާމްދަނީ ބަޖެޓްގައި "ރައްޔިތުންގެ ގޮތުގައި ކުރަންޖެހޭ ކަންކަމާއި އެއާގުޅޭ ޚަރަދުތައް" ކުރުމަށް ކަނޑައެޅިފައިވާ ބަޖެޓް ކޯޑް ނަމްބަރު: 223999 އިން ހަމަޖެއްސުމަށާއި، މިކަމަށްޓަކައި އިތުރަށް ބޭނުންވާ ފައިސާ ބަޖެޓްގެ އެހެން ކޯޑުތަކުން މިކޯޑަށް ބަދަލުކުރުމަށް ފެންނަ ކަމަށް ހުށަހެޅުނު ހުށަހެޅުމަށް ރިޔާސަތުން ވޯޓަށް އެއްސެވެމުން މިއަދުގެ ޖަލްސާގައި ބައިވެރިވެ ވަޑައިގަތް މެމްބަރުންގެ އިއްތިފާޤުން މިހުށަހެޅުން ފާސްވިއެވެ.\nއައްޑޫސިޓީގައި މުނިސިޕަލް ޚިދުމަތް ރައްޔިތުންނަށް ފޯރުކޮށްދިނުމުގެ ވަގުތީ އިންތިޒާމް ހަމަޖެއްސުމަށް އިތުރަށް ބޭނުންވާ މުވައްޒަފުން ނަގާނެ ގޮތުގެ ތަފްޞީލު\nސްޕެޝަލް ޑިއުޓީ އެލަވަސން މުސާރައިގެ 35%\nހުޅުދޫ އަދި މީދޫ އަވަށަށް\nމަރަދޫ ، މަރަދޫފޭދޫ، އަދި ފޭދޫ އަވަށަށް\nހަމަޖެހިފައިވާ އުޞޫލާއި އެއްގޮތަށް މިމަޤާމް ތަކުގައި މަސައްކަތް ކުރާ މުވައްޒަފުން އިތުރުގަޑި އަދި ބަންދު ދުވަސްތަކުގައި މަސައްކަތް ކޮށްފިނަމަ އެލެވެންސް ހަމަޖައްސައި ދެވޭނެއެވެ.\nހުށަހެޅުން ހުށަހެޅި: މޭޔަރ، ޢަބްދުﷲ ޞާދިޤް\nވޯޓުގައި ބައިވެރިވި: 04\nތާރީޚް: 29 ނޮވެމްބަރ 2018


Jian maruvi massalaige miadhu ge adu ehun cancel koffi | Mihaaru\nޖިއާން: އޭނާ މަރުވި މައްސަލާގައި ދައުލަތުން ދައުވާކުރާ މައްސަލާގެ މިއަދުގެ އަޑުއެހުން ވަނީ ކެންސަލް ކޮށްފައި\nޖިއާންގެ މަރުގެ ޝަރީއަތުގެ މިއަދުގެ އަޑުއެހުން ކެންސަލްކޮށްފި\n01 ސެޕްޓެމްބަރ 2019 - 15:59\nމާލޭގައި އިމާރާތް ކުރަމުންދިޔަ ތަނަކުން ސިމެންތި ބަސްތާއެއް ވެއްޓި ކުޑަކުއްޖަކު މަރުވި މައްސަލާގައި ދައުލަތުން ދައުވާކުރާ މައްސަލާގައި މިއަދު ބާއްވަން ހަމަޖެއްސި އަޑުއެހުން ކެންސަލްކޮށްފި އެވެ.\nމިދިޔަ އަހަރުގެ ޑިސެމްބަރު މަހު، މާލޭގައި އިމާރާތް ކުރަމުންދިޔަ ތަނަކުން ވެއްޓުނު ސިމެންތި ބަސްތާއަކުން ޖެހި ބަންގަލްދޭޝްގެ ހަތް އަހަރުގެ ކުއްޖެއް ކަމަށްވާ ރައުޝަން ޖިއާން މަރުވި މައްސަލާގައި ދައުލަތުން ވަނީ އިންޑިއާގެ ހަތަރު މީހަކާއި ދެ ދިވެއްސެއްގެ މައްޗަށް ދައުވާކޮށްފަ އެވެ.\nމީހަކު މަރުވެ ދިއުމުގެ ފަރުވާ ކުޑަ އަމަލެއް ކުރުމުގެ ދައުވާ އެއް ބިދޭސީއެއްގެ މައްޗަށް ކުރާއިރު ދެވަނަ މީހާގެ މައްޗަށް ކުރަނީ މީހަކު މަރުވެ ދިއުމުގެ ފަރުވާ ކުޑަ އަމަލެއްގައި ބައިވެރިވުމުގެ ދައުވާ އެވެ. ދެން ތިބި ދެ ބިދޭސީންނަށް ކުރަނީ ކުރިމަތިވެދާނެ ކަން އެނގޭ ނުރައްކަލެއްގެ އިންޒާރު އެކަށީގެންވާ ސަބަބެއް ނެތި، ނުރައްކަލުގައިވާ މީހާއަށް ނުދިނުމުގެ ދައުވާ އެވެ. ދެ ދިވެހިންގެ މައްޗަށް ކުރަނީ މީހަކު މަރުވެ ދިއުމުގެ އިހުމާލުގެ އަމަލެއް ކުރުމުގެ ދައުވާ އެވެ.\nއެ މައްސަލާގެ އަޑުއެހުމެއް މިއަދު މެންދުރު ބާއްވަން ހަމަޖައްސާފައި އޮތުމަށް ފަހު މިހާރު ވަނީ ކެންސަލްކޮށްފަ އެވެ.\nއެ މައްސަލާގައި މިހާރު ކުރިއަށް ދަނީ ދައުލަތުން ހުށަހެޅި ހެކިންގެ ހެކިބަސް ނެގުމެވެ. ކުރީގެ އަޑުއެހުންތަކުގައި ގިނަ ހެކިންތަކެއްގެ ހެކިބަސް އޮތީ ނަގައިފަ އެވެ.\nޖިއާން މަރުވި ހާދިސާއަށް ފަހު އިމާރާތް ކުރުމުގެ ދާއިރާގެ ސަލާމަތީ ކަންކަމާ މެދު ގިނަ ފާޑު ކިޔުންތަކެއް އަމާޒުވި އެވެ. އެހެންވެ، އޭގެފަހުން އިމާރާތް ކުރުމުގެ ދާއިރާގެ ސަލާމަތީ ކަންކަން އިތުރަށް ވަރުގަދަ ކުރަން ގިނަ ފިޔަވަޅުތަކެއް އެޅި އެވެ.\nއިތުރު ލިޔުންތައް ކުށްކުރުން ކްރިމިނަލް ކޯޓް ކުޑަކުދިންގެ ހައްގުތައް މަރު\nކުއްޖަކު ގޮވައިގެން ސަލާންޖެހި މީހަކު ޖޫރިމަނާކޮށްފި


Velaa Bandhefai Vany Falhaalumah Kamah Belevey- EPA - Vaguthu\nވެލާ ބަނދެފައިވަނީ ފަޅާލުމަށް ކަމަށް ބެލެވޭ - އީޕީއޭ\nރ. އަތޮޅުގެ ފަޅުރަށެއް ކަމަށްވާ ގާއުނޑޫދޫން މިއަދު ހެނދުނު އިހާނެތިކޮށް ބަނދެފައި އޮތްވާ ފެނުނު ވެލާ ބަނދެފައިވަނީ ފަޅާލުމަކަށް ކަމަށް ބެލެވޭ ކަމަށާއި، މިކަމުގައި ބައިވެރިވި މީހުންނަށް ގާނޫނީ ގޮތުން ފިޔަވަޅު އަޅާނެ ކަމަށް އެންވަޔަރޮމެންޓް ޕްރޮޓެކްޝަން އެޖެންސީ (އީޕީއޭ) އިން ވިދާޅުވެއްޖެއެވެ.\nމިއަދު އެންވަޔަރޮމެންޓް މިނިސްޓްރީގައި ކުރިއަށް ދިޔަ ނޫސްވެރިންގެ ބައްދަލުވުމުގައި އެންވެރޮމެންޓް މިނިސްޓްރީގެ ޑިރެކްޓަރ ޖެނެރަލް މުހައްމަދު ޒާހިރު ވިދާޅުވީ، މިކަމަކީ އެއްވެސް ގޮތަކަށް ބަލައިގަނެވޭނެ މައްސަލައެއް ނޫން ކަމަށެވެ. އޭނާ ވަނީ އެކަން އޭނާ ވަނީ ކުއްވެރި ކޮށްފައެވެ.\nޒާހިރު ވިދާޅުވީ، މިކަމަކީ މިއީ ގާނޫނީ ކުށެއް ކަމަށާއި މި މައްސަލަ މިނިސްޓްރީން ބަލަމުން ގެންދާނެ ކަަމަށް އޭނާ ވިދާޅުވިއެވެ.\nމިކަމާއި ގުޅިގެން އީޕީއޭގެ ޑިރެކްޓަރ ޖެނެރަލް އިބްރާހިމް ނައީމް ވިދާޅުވީ، ދިރޭތަކެއްޗަށް ލާއިންސާނީ އަނިޔާކުރުމަކީ އެފަރާތުން އެއްވެސް ގޮތަކަށް ބަލައިގަންނާނެ ކަމެއް ނޫން ކަމަށެވެ. އަދި ވެލާ އާއި ދޭތެރޭ ކަންހިނގާފައިވާ ގޮތް ބެލުމުގެ މަސައްކަތްވެސް ކުރަމުން އަންނަ ކަމަށާއި އެކަމަށް ޒިންމާވާ ފަރާތް ހޯދައި ފިޔަވަޅު އަޅާނެ ކަމަށް ނައީމް ވިދާޅުވިއެވެ.\nނައީމް ވިދާޅުވީ، ވެލާ ފެނިފައިވަނީ ލިބުނު މައުލޫމާތަކަށް ރ. އަތޮޅުގައި ގިރާ ސަރަހައްދާއި ހިމާޔަތް ކުރަން ޖެހޭ ތަންތަނުގެ ޑޭޓާ ނަގަން ދިޔަ ޓީމަކަށް ކަމަށެވެ.\nއެހެން ނަމަވެސް ނައީމް ވިދާޅުވީ، މިފަދަ އަމަލުތައް ކުރާ ފަރާތްތަކުން ހޯދަން ވަރަށް އުނދަގޫވާ ކަމަށާއި އެފަރާތްތަކުން ހޯދަން ކުރެވެން އޮތް ހުރިހާ ކަމެއް ކުރާނެ ކަމަށެވެ.\nރ. އަތޮޅު ގާއުނޑޫދޫގައި އުއްޑުން ޖަހާފައި ބަނދެފައި އޮތް ވެލައަކީ ބިސް އަޅާ އުމުރުގެ ވެލައެއް ކަމަށާއި އެވެލާ އެރަށަށް އަރާފައިވަނީ ލަފާކުރެވޭގޮތުގައި ބިސް އަޅަން ކަމަށް މިނިސްޓްރީން ވިދާޅުވިއެވެ.\nމިހާރު އެ މިނިސްޓްރީން ދަނީ ވެލާ ސަލާމަތް ކުރުމުގެ މަސައްކަތް ކުރަމުންނެވެ.\nވެލާ ކަހަނބު އާއިލާގެ އެއްވެސް އެއްޗެއް ހިފުމާއި އެއިގެ ބިސްނެގުމާއި ބިސްވަޅުތަކަށް ގޯނާކުރުމާއި ވެލާ ކަހަނބު ގެންގުޅުމާއި ވެލާ ކަހަނބުގެ ބައިތަކުގެ ވިޔަފާރި ކުރުމާއި މިތަކެތި ޢާންކޮށް ދިރިއުޅޭ މާހައުލަށް ގެންލުން ލިބޭނެ ކަންކަން ކުރުމާއި ވެލާ ކަހަނބުގެ ބައިތައް ބޭނުންކޮށްގެން އުފައްދާ ތަކެތި އެކްސްޕޯޓް ކުރުމާއި އިމްޕޯޓްކުރުމާއި ހުއްދަ ނުނަގައި ދިރާސާތައް ކުރުމާއި ހުއްދަ ނުނަގައި ވެލާ ކަހަނބު އާލާ ކުރުމުގެ މަސައްކަތްކުރުމަކީ ވެސް ރާއްޖޭގައި މަނާކަމެކެވެ.\nމި ސަރުކާރުންވެސް މަސައްކަތް ކުރަނީ ތިމާވެއްޓަށް ގެއްލުން ލިބޭ ގޮތަށް: ސޭވް މޯލްޑިވްސް\nއޮކްޓޯބަރ 15, 2019 14:56\n"މިހާރު އެމިނިސްޓްރީން ދަނީ ވެލާ ސަލާމަތްކުރުމުގެ މަސައްކަތް ކުރަމުންނެވެ". މިއުޅެނީ ޓެރަރިސްޓުން އަރާ މީހަކު ބަޔަކު ރަހީނުކޮށްގެންތަ؟ ވެލާ މޮހާލާ ދޫކޮށްލީމަ އެ ސަލާމަތް ކުރެވުނީ ނޫންބާ!!\nއޮކްޓޯބަރ 15, 2019 16:49\nލާދީނީ އެމްޑީޕީ މީހުން ކުރިކަމަކައް ވާނީ\nއޮކްޓޯބަރ 16, 2019 01:07\nވެލާ ކަހަބު ނެގުން ފ. އަތޮޅުގާ ވަރައް ގިނަ


Hawaii mathin udhuhunu nookulaige ehcheh enmen hairaankohlaifi\nހަވާއީ މަތިން އުދުހުނު ނޫކުލައިގެ އެއްޗެއް އެންމެން ހައިރާންކޮށްލައިފި\nހަވާއީ މަތިން އުދުހު އޮބްޖެޓަކީ ކޯޗެއްކަން އެކަކަށް ވެސް ނޭނގ\nއެމެރިކާގެ ހަވާއީގައި ދިރިއުޅޭ ގިނަ ބަޔަކަށް ނޫކުލައިގެ ގަދަ އައްޔެއްހުރި އޮބްޖެކްޓެއް ފެނި ހައިރާންކަން ލިބިއްޖެ އެވެ. އޮހާއޯ މަތިން މި އުދުހެނިކޮށް ވަރަށް ގިނަ ބަޔަކަށް ފެނި ފޮޓޯ ނަގައި މޫވީ ވެސް ކޮށްފައި ވެއެވެ. އެ ރަށުގެ މީހުން ބުނެފައި ވަނީ އޭތި އުދުހެމުން ގޮސް އެންމެ ފަހުން ކަނޑަށް ވެއްޓިފައިވާ ކަމަށެވެ.\nހަވާއީ ނިއުސް ނައު ގައިވާ މި ޚަބަރު ބުނާ ގޮތުގައި ޔޫފޯއެއް ކަހަލަ މި އެތި އެންމެ ފުރަތަމަ ފެނިފައިވަނީ މިދިޔަ އަންގާރަ ދުވަހު އެވެ. ވީޑިއޯތަކުން ފެންނަނީ ވަރަށް ވަރުގަދަ އައްޔެއްހުރި ނޫކުލައިގެ އެއްޗެއް އުދުހެމުން ގޮސް ކަނޑަށް ވެއްޓި ފެންގަނޑު އެކި ފަރާތްފަރާތަށް އަރައިގެންދާ ތަނެވެ.\nބައެއް މީހުން ބިރުން 911 އަށް ވެސް ގުޅިކަމަށް ވެއެވެ. އެމެރިކާގެ ފެޑެރަލް އެވިއޭޝަން އެޑްމިނިސްޓްރޭޝަނާ ހަވާލާދީ އެ ރިޕޯޓުގައި ބުނެފައިވަނީ އެއްވެސް އެއާކްރާފްޓެއް ގެއްލިގެން ރިޕޯޓުކޮށްފައި ނުވާ ކަމަށެވެ.\nމި މަންޒަރު ވީޑިއޯކުރި މިސްޓީނާ ސާޕޭ އެ ވީޑިއޯކުރި ވަގުތު "އުޑުމަތީގައި ކޮންމެވެސް އެއްޗެއް އެބަ އުދުހެއޭ. އެއީ ކޯޗެއްހޭ،" ބުނާ އަޑު އިވޭ ކަމަށް ވެސް ހަވާއީ ނިއުސް އިން ބުނެފައި ވެއެވެ.\nމޯރިއާ ކިޔާ އަންހެނަކު ބުނީ ޕްރިންސަސް ކަހާނޫ އެސްޓޭޓް މަތިން އެ އުދުހިފައި ދިޔައީ ވަރަށް ބާރު ސްޕީޑުގައި ކަމަށެވެ.\n"އަހަރެން ފިރިމީހާއަށް ގޮވާފައި މަތިން އެ ދަނީ ކޯޗެއްތޯ އެހުމުން އެމީހުންވެސް ބުނި ނޭނގެޔޭ ކޯޗެއްކަމެއް،" މޯރިއާ ބުނެފައި ވެއެވެ.\nގިނަ ބަޔަކު މިއީ ޔޫފޯ އެއް ކަމަށް ގަބޫލުކުރިޔަސް މޯރިއާ، 38، ބުނީ އޭނާއަކީ ޔޫފޯ ގަބޫލުކުރާ މީހެއް ނޫން ކަމަށެވެ. ނަމަވެސް ނޫކުލައިގެ ގަދަ އައްޔެއް ހުރި އެ އެތި ފެނިފައި އޭނާގެ ފިރިމީހާ އާއި ދަރިން ވެސް ކާރަށް އަރައިގެން އޭތި ދިޔަ ދިމާލަށް ދުއްވި ކަމަށާއި އެ ގޮސް ވެއްޓުނީ ކަނޑަށް ކަމަށް މޯރިއާ ބުންޏެވެ.\nއެމެރިކާގެ އޭވިއޭޝަން އިދާރާ އިން ވެސް ބުނެފައިވަނީ ޔޫފޮއެއް ފާޑު އެއްޗެއް އުޑުމަތިން ފެނިގެން ވަރަށް ގިނަ މީހުން އެ އިދާރާއަށް ރިޕޯޓުކޮށްފައިވާ ކަމަށެވެ. ނަމަވެސް އެ ދިމާލުން އެއްވެސް އެއާކްރާފްޓެއް ދަތުރުކުރިކަން ރެކޯޑްތަކުން އެނގެން ނެތްކަމަށާއި އަދި އެއާކްރާފްޓެއް ގެއްލިގެން ވެސް ރެކޯޑް ކޮށްފައި ނުވާ ކަމަށެވެ.\nގެއެއް ގަންނަން ކުރާ މަސައްކަތް ކާމިޔާބާ ހަމަޔަށް!\nލޯބިވެރިޔާގެ އަނގޮޓި ނަގައި އެހެން މީހަކާ އެންގޭޖްވެއްޖެ


Dhiraagu aai MNDF aai dhemedhu MOU ehgai soikoffi.\nބުދަ , 25 އޭޕްރީލް 2018\nދިރާގާއި އެމްއެންޑީއެފާ ދެމެދު އެއްބަސްވުމުގައި ސޮއިކުރުމަށް ބޭއްވި ރަސްމިއްޔާތުގެ ތެރެއިން / ފޮޓޯ: އެމްއެންޑީއެފް\nއެމްއެންޑީއެފާއި ދިރާގާ ދެމެދު އެމްއޯޔޫއެއްގައި ސޮއިކޮށްފި\nއަޙްމަދު ދާއޫދު / ލަންދޫ9މަސްކުރިން\tޚިޔާލެއް ދެއްވާ\nހިލޭގުޅައިދިނުމާއެކު ދިރާގު ފައިބާ އިންޓަނެޓާއި، ޓީވީ ގއ. ވިލިނގިއްޔަށް ދީފި.\nއެމްއެންޑީއެފް ފަޔަރ އެންޑް ރެސްކިއު ސަރވިސް އާއި ދިރާގާ ދެމެދު އެމްއޯޔޫއެއްގައި ސޮއިކޮށްފިއެވެ.\nމި އެއްބަސްވުމުގެ ދަށުން ދިރާގުން، އެފްއާރުއެސްއަށް ބޭނުންވާ ފަޔަރ އިކުއިޕްމަންޓް ފޯރުކޮށްދޭގޮތަށް ހަމަޖެހިފައިވާކަމަށް އެމްއެންޑީއެފުން މަޢުލޫމާތުދެއްވައެވެ. އަދި އެފްއާރުއެސްއިން ވަނީ ދިރާގުގެ މުވައްޒަފުންނަށް ހިންގާ ފަޔަރ އެވެއަރނެސް ޕްރޮގްރާމްތަކާއި ފަޔަރ ސްކޮޑް ތަމްރީނު ކޮށްދިނުމުގެ އިތުރުން ދިރާގު މާލެ ސަރަޙައްދާއި ރާއްޖޭގެ އެހެން ރަށްރަށުގައި ހުރި ދިރާގުގެ ސައިޓްތަކުގައި ހުރި އަލިފާން ނިއްވުމަށް ބޭނުންކުރާ އާލާތްތައް އިންސްޕެކްޓް ކޮށްދިނުމަށް އެއްބަސްވެފައިވާކަމަށްވެސް އެމްއެންޑީއެފުން ވިދާޅުވެއެވެ.\nދިރާގުގެ ހެޑް އޮފީހުގައި އިއްޔެ މިކަމަށްޓަކައި ބޭއްވި ރަސްމިއްޔާތުގައި އެމްއެންޑީއެފް ފަޔަރ އެންޑް ރެސްކިއު ސަރވިސްގެ ފަރާތުން ސޮއި ކުރެއްވީ އެމްއެންޑީއެފް ފަޔަރ އެންޑް ރެސްކިޔު ސަރވިސްގެ ކޮމާންޑަރ ކާނަލް ޢަބްދުﷲ ޒުހުރީއެވެ. އަދި ދިރާގުގެ ފަރާތުން ސޮއި ކުރެއްވީ އެކުންފުނީގެ ހިއުމަން ރިސޯސް މެނޭޖަރ އަލްފާޟިލް އަޖުވަދު ޢަލީއެވެ.\nމި ރަސްމިއްޔާތުގައި އެމްއެންޑީއެފް ފަޔަރ އެންޑް ރެސްކިއު ސަރވިސް އާއި ދިރާގުގެ އިސް ބޭފުޅުން ބައިވެރިވެވަޑައިގެންނެވިއެވެ.\nގެލެކްސީ އެސް9އަދި އެސް9ޕްލަސް ދިރާގުން ވިއްކަންފަށައިފި.\nސްމާޓްފޯންގެ ބާޒާރުގައި ދުނިޔޭގެ މަޝްހޫރުކަން ލިބިފައިވާ ސެމްސަންގ ކުންފުނީގެ އެންމެ ފަހުގެ އުފެއްދުންތައް ކަމުގައިވާ ސެމްސަންގް ގެލެކްސީ އެސް9…\nއެސެމްބްލީގައި ކުރެވިދާނެ ދުޢާއެއް (1)


Bali Meehunnaai, Dhuvasvee Meehun Hajjah Gendhirumah Iskandheyn Edhijje - Vaguthu\nކޮވިޑް-19: 24 ގަޑިއިރުގެ ތެރޭގައި ރާއްޖެ އިން 78 މީހަކު ވަނީ ފައްސިވެފައި - 13 ގަޑިއިރު ކުރިން\nބަލިމީހުންނާއި ދުވަސްވީ މީހުން ހައްޖަށް ގެންދިއުމަށް އިސްކަން ދޭން އެދިއްޖެ\n8 މަސް ކުރިން ( ސެޕްޓެމްބަރު 15, 2019 )\n| ޢަލީ ޝާހީން\nޙައްޖަށް ގެންދިއުމަށް ފުރުޞަތު ދިނުމުގައި ބޮޑެތި ބަލިތައް ހުންނަ މީހުންނާއި އުމުރުން ދުވަސްވީ މީހުންނަށް ޚާއްޞަ އިސްކަމެއް ދެއްވުމަށް ރައީސުލްޖުމްހޫރިއްޔާގެ ނައިބު ފައިސަލް ނަސީބު ޙައްޖު ކޯޕަރޭޝަންގެ އަރިހުން އެދިވަޑައިގެންފިއެވެ.\nނައިބު ރައީސް ފައިޞަލް ނަސީމް މިގޮތަށް އެދިވަޑައިގެންފައިވަނީ ޙައްޖުގެ ކޯޕަރޭޝަނުގެ އިސްވެރިންނާ މިއަދު ބައްދަލުކުރައްވައި ޙައްޖުގެ ކަންކަމާބެހޭގޮތުން މަޝްވަރާކުރައްވަމުންނެވެ.\nމިއަދު ހެނދުނު ރައީސް އޮފީހުގައި ކުރިޔަށްދިޔަ މި ބައްދަލުކުރެއްވުމުގައި ނައިބް ރައީސް ފައިސަލް ވަނީ މިއަހަރު ރާއްޖެއިން ޙައްޖަށްދިޔަ ޙައްޖާޖީންގެ ކަންކަން ވަރަށް ފުރިހަމައަށް އިންތިޒާމުކޮށްދެއްވާފައި ވާތީ ޙައްޖު ކޯޕަރޭޝަނަށާއި މީހުން ޙައްޖަށް ގެންދިއުމުގައި ހަރަކާތްތެރިވި އެކި ޖަމާޢަތްތަކަށް ޝުކުރު އަދާކުރައްވައިފައެވެ.\nއަދި ކުރިއަށް އޮތް ތަނުގައި ޙައްޖުގެ އަޅުކަން އަދާކުރުމަށް މީހުން ގެންދިއުމުގައި ދުރާލާ ތައްޔާރީތައް ވުމަށާއި ޙައްޖަށް ގެންދިއުމަށް ފުރުޞަތު ދިނުމުގައި ބޮޑެތި ބަލިތައް ހުންނަ މީހުންނާއި އުމުރުން ދުވަސްވީ މީހުންނަށް ޚާއްޞަ އިސްކަމެއް ދެއްވުމަށް ރައީސުލްޖުމްހޫރިއްޔާގެ ފައިސަލް ވަނީ އެދިވަޑައިގެންފައެވެ.\nމީގެ އިތުރުން. ޙައްޖުގެ އަޅުކަން އަދާކުރަންދާ ފަރާތްތަކަށް އަމާޒުކޮށް ހިންގާ ހޭލުންތެރިކުރުމުގެ ޕްރޮގްރާމުތައް މިހާރަށްވުރެ ފުޅާދާއިރާއެއްގައި، ޚާއްޞަކޮށް އަތޮޅުތަކުގެ ރަށްރަށުގައިވެސް ދުރާލައި ހިންގަވައިދެއްވުމަށް ނައިބް ރައީސް ފައިސަލް އެދިވަޑައިގެންނެވިއެވެ.\nމި ބައްދަލުވުމުގައި ޙައްޖު ކޯޕަރޭޝަނުން ވަނީ އިތުރު އާމްދަނީ ލިބޭނެ ގޮތްތައް ހޯދުމުގެ ގޮތުން ވަޤުފު އިމާރާތެއް އެޅުމަށް ބިމެއް ބޭނުންވާކަން ވިދާޅުވެފައެވެ.\nއަދި ޙައްޖާޖީންގެ ކަންކަން ވީހާވެސް ފުރިހަމައަށް ކުރިޔަށްގެންދިއުމަށްޓަކައި ސަޢުދީ ސަރުކާރުން ރާއްޖެއަށް އިތުރަށް ދެއްވާ ކޯޓާވެސް ވީހާ އަވަހަށް ހަމަޖެހޭނެގޮތްވުމުގެ މުހިންމުކަމާއި ގުޅޭގޮތުން އެ ކޯޕަރޭޝަނުން ވާހަކަދައްކާފައި ވެއެވެ. އަދި ޙައްޖުކޯޕަރޭޝަނުގެ ހިންގުން ހަރުދަނާކުރުމަށް ބޭނުންވާ ބައެއް ކަންކަން ވެސް އެ ކޯޕަރޭޝަނުގެ އިސްވެރިން ނައިބް ރައީސް ފައިސަލް އާ ވަނީ ޙިއްޞާކުރައްވާފައެވެ.\nސެޕްޓެމްބަރު 17, 2019 08:43\nމަރުވުން މާނަކުރިގޮތުން ތިހެންތިވިދާޅުވީ އީމާންތެރިކަން ކުޑަކަމާއެވް


Fuluhun dhekenee MDP akee dhushmanunge gothuga: MDP | Mihaaru\nއެމްޑީޕީން މިއަދު ބޭއްވި ނޫސްވެރިންގެ ބައްދަލުވުމުގައި ޝިފާޒް ވާހަކަ ދައްކަވަނީ. ޕޮލިހަށް ހާޒިރުކޮށް ބަޔާނެއްގައި ސޮއިކުރުވި ކަމަށް އޭނާ ވިދާޅުވި. - ފޮޓޯ:މިހާރު\nފުލުހުން ދެކެނީ އެމްޑީޕީ އަކީ ދުޝްމަނުންގެ ގޮތުގައި: އެމްޑީޕީ\n12 ޖުލައި 2016 - 16:04 28 comments\nއެމްޑީޕީގެ އަހަރީ ދުވަހުގެ ހިނގާލުމުގައި ބައިވެރިވެ ވަޑައިގަތުމަށް އެ ޕާޓީގެ ނައިބު ރައީސް މުހައްމަދު ޝިފާޒު ގެއިން ނުކުންނެވި ވަގުތު ފުލުހުން ގޮސް އޭނާ ފުލުސް އޮފީހަށް ގެންދިއުމަކީ "ވަގަށް ނެގުން" ކަމަށާއި އެމްޑީޕީއަކީ ދުޝްމަނުންގެ ގޮތުގައި ފުލުހުން ދެކޭ ކަމަށް އެ ޕާޓީން މިއަދު ބުނެފި އެވެ.\nއެމްޑީޕީ އޮފީހުގައި ނޫސްވެރިންނާ ވާހަކަ ދައްކަވަމުން މާފަންނު އުތުރު ދާއިރާގެ މެމްބަރު އިމްތިޔާޒް ފަހުމީ ވިދާޅުވީ ޝިފާޒާ މެދު އަމަލުކުރި ގޮތަކީ ގާނޫނުތަކަށް ކަމޭނުހިތާކަން އަންގައިދިން ރަނގަޅު މިސާލެއް ކަމަށެވެ. އެހެންވެ މިކަމުގެ ފުރިހަމަ ތަހުގީގެއް ހިންގުމަށް އޭނާ ގޮވާލެއްވި އެވެ.\nރައްޔިތުންނަށް ސަލާމަތްތެރިކަން ހޯދައިދޭ މުއައްސަސާއަކުން، އިމްތިޔާޒު ތުހުމަތުކުރެއްވި ގޮތުގައ ސިޔާސީ ނުފޫޒުގެ ތެރެއިން ހިންގި ކަމެކެވެ. ޝިފާޒު ޕޮލިހަށް ހާޒިރު ކުރީ ކޯޓު އަމުރަކަށް ނުވަތަ ޗިޓެއް ފޮނުވައިގެން ނޫން ކަމަށް ވެސް އިމްތިޔާޒް ވިދާޅުވި އެވެ.\nއިމްތިޔާޒު ވިދާޅުވީ ފުލުހުންގެ މުއައްސަސާއަކީ ކުށްކުރާ މީހުންގެ މައްސަލަތައް ތަހުގީގުކުރަން އޮންނަ ތަނަކަށް ވާއިރު، ކުށްތަކަށް ތުހުމަތު ކުރެވޭ މީހުން ވެސް ތިބީ އެ މުއައްސަސާގައި ކަމަށެވެ.\n"ތަހުގީގު ކުރާ މީހުންނާއި ކުށްކުރާ މީހުން އެކައްޗަކަށްވީމަ ވަރަށް ނުރައްކާތެރި ހާލަތަކަށް ގައުމު ގޮސްފައި މިވަނީ. ވަރަށް ސީރިއަސް ހާލަތަކަށް ރާއްޖެ ވެއްޓިފައި މިވަނީ،" އޭނާ ވިދާޅުވި އެވެ.\nއެމްޑީޕީން ރޭ ބޭއްވި ހިނގާލުން ފަށަން އުޅުނިއިރު ފުލުހުން ހުރަސް އަޅަނީ. -- ފޮޓޯ: އަލީ ނާފިޒް/ މިހާރު\nނޫސްވެރިންނާ ވާހަކަދައްކަވަމުން ޝިފާޒު މިއަދު ވިދާޅުވީ އޭނާ އުޅުއްވަނީ ފިއްލަވައިގެން ނޫން ކަމަށާއި ފުލުހުން އަންގާ ކޮންމެ އެންގުމަކަށް ކިޔަމަންވެ ވަޑައިގަންނަވާނެ ކަމަށެވެ. އޭނާ ވިދާޅުވީ ޕޮލިހަށް ހާޒިރުކޮށް ސުވާލުކުރީ އެމްޑީޕީގެ އަހަރީ ދުވަހުގެ ހިނގާލުން ނުބޭއްވުމަށް ފުލުހުން އަންގާފައިވަނިކޮށް އެކަން ރޭވި މައްސަލަ އާއި ޓީވީ ސްޓޭޝަނެއްގައި ދެއްކި ވާހަކަތަކަކާ ގުޅިގެން ކަމަށެވެ.\nއެގޮތުން ގާނޫނާ ހިލާފަށް އަމުރު ކުރަނީ ފުލުހުންގެ ކޮން ބައެއްތޯ އާއި ފުލުހުންގެ ތެރޭގައި ކޮރަޕްޓުވެފައި ތިބީ ކޮން ބައެއްތޯ ފުލުހުން ސުވާލުކުރި ކަމަށް އޭނާ ވިދާޅުވި އެވެ. އަދި އެ ސުވާލުތަކަށް ފުރިހަމައަށް ޖަވާބު ދެއްވައި ބަޔާނެއްގައި ސޮއިކުރެއްވި ކަމަށް އޭނާ ވިދާޅުވި އެވެ.\n"ރައީސް އަބްދުﷲ ޔާމީން، ފުލުހުންނަށް ނިސްބަތްކޮށް އެ ވިދާޅުވީ ފުލުހުންގެ މުއައްސަސާއަކީ ކޮރަޕްޓްވެފައިވާ މުއައްސަސާއެއް ކަމާއި ސިޔާސީ ވެރިންގެ ނުފޫޒު އޮތް ކަމަށް، އެހެންވީމަ އެކަން ތަހުގީގު ކުރަން ފެއްޓެވި ކަމުގެ ސިގްނަލެއް ލިބުނީ. އެއީ ވަރަށް ބޮޑު ކުރިއެރުމެއް އަޅުގަނޑުމެންނަށް ލިބުނު،" ޝިފާޒު ވިދާޅުވި އެވެ.\nއެމްޑީޕީގެ ސެކެރެޓަރީ ޖެނެރަލް އަނަސް އަބްދުއްސައްތާރު ވިދާޅުވީ އެމްޑީޕީއަށް 11 އަހަރުވުމާ ގުޅިގެން ބޭއްވި ހިނގާލުމުގެ މައުލޫމާތު ފުލުހުންނަށް ދީފައިވާނެ ކަމަށެވެ. އަދި އެމްޑީޕީ ހިނގާލުން ހުއްޓުވީ ފުލުހުންގެ އިދާރާ ސިޔާސީ ނުފޫޒަށް ދީއްލާލައިގެން ކަމަށް ވެސް އޭނާ ވިދާޅުވި އެވެ.\nއަނަސް ވިދާޅުވީ ހިނގާލުން ބާއްވާނެ ގޮތެއް ކަނޑައެޅުމުގެ އިހްތިޔާރު އިންތިޒާމުކުރާ ފަރާތަށް ގާނޫނުން ލިބިދީފައިވާއިރު، ހިނގާލުން ކުރިއަށް ދާނެ މަގުތައް ވެސް ފުލުހުންނަށް އަންގާފައިވާނެ ކަމަށެވެ. އެހެންވެ ގާނޫނާ ހިލާފަށް ހިނގާލުން ހުއްޓުވަން އަމުރުކުރި ފުލުހުން ޒިންމާވާން ޖެހޭނެ ކަމަށް އޭނާ ވިދާޅުވި އެވެ.\nއިދިކޮޅު އެމްޑީޕީން ރޭ ބާއްވަން އުޅުނު ހިނގާލުން ފެށުމާ އެކު ފުލުހުން ހުރަސް އަޅައި ހުއްޓުވުމުން އެއްވުމެއްގެ ގޮތުގައި ވަނީ އެ ހަރަކާތް ކުރި އަށް ގެންގޮސްފަ އެވެ. ނަމަވެސް އެއްވުމާ ގުޅިގެން އެއްވެސް މީހަކު ހައްޔަރުކޮށްފައެއް ނުވެ އެވެ.\nއެއްވެ އުޅުމަކީ ގާނޫނުއަސާސީ އަދި އެއްވެ އުޅުމުގެ ގާނޫނުން ލިބިދޭ ހައްގަކަށް ވިޔަސް ފުލުހުން ފަހަކަށް އައިސް އެ ފުރުސަތެއް ނުދެ އެވެ. މީގެ އިތުރުން، ޕާޓީތަކުގެ ޖަލްސާ ބާއްވަން އެއްވެސް ތަނެއް ދޫ ނުކުރާ ކަމުގެ ޝަކުވާ ވެސް ވަނީ ބޮޑުވެފަ އެވެ.\nއިތުރު ލިޔުންތައް އެމްޑީޕީ މުޒާހަރާ ޕޮލިސް އެމްޑީޕީ މުޒާހަރާ މެމްބަރު އިމްތިޔާޒް ފަހުމީ އެމްޑީޕީގެ ނައިބު ރައީސް މުހައްމަދު ޝިފާޒް


މޯލްޑިވިއަންއިން ގަންނަ ބޯޓުތަކަށް ފައިނޭންސްކޮށް އިތުރު ދެ އޭޓީއާރް ކުއްޔަށް ހިފުމަށް އިއުލާންކޮށްފި މޯލްޑިވިއަންއިން ގަންނަ ބޯޓުތަކަށް ފައިނޭންސްކޮށް އިތުރު ދެ އޭޓީއާރް ކުއްޔަށް ހިފުމަށް އިއުލާންކޮށްފި\nމޯލްޑިވިއަންއަށް ގެނައުމަށް ހަމަޖެހިފައިވާ އޭޓީއާރް 72-600 މަރުކާގެ ބޯޓެއް / ފޮޓޯ: އޭޓީއާރް ކުންފުނި\nޤައުމީ އެއަރލައިން މޯލްޑިވިއަންގެ އޮޕަރޭޝަނަށް އަލަށް ގެންނަ ތިން ބޯޓަށް ފައިސާ ދެއްކުމަށާއި، އިތުރު2ބޯޓު ކުއްޔަށް ނެގުމަށް މޯލްޑިވިއަން ހިންގާ އައިލޭންޑް އެވިއޭޝަން ކުންފުނިން އިއުލާންކޮށްފިއެވެ.\nއައިލޭންޑް އެވިއޭޝަނުން ބުނީ މަތިންދާބޯޓު ފްލީޓު ބަދަލުކުރުމުގެ މަސައްކަތް ފަށާފައިވާއިރު، މިއަހަރު ފަހުކޮޅު3ބޯޓެއް ފްލީޓަށް އިތުރުކުރުމަށް އެއްބަސްވުމުގައި ސޮއިކޮށްފައިވާކަމަށެވެ. އެގޮތުން މޯލްޑިވިއަންއިން ގަތުމަށް ނިންމާފައިވަނީ އޭޓީއާރް 72-600 މަރުކާގެ ދެ ބޯޓާއި އޭޓީއާރް 42-600 މަރުކާގެ ބޯޓެކެވެ.\nމީ ބޯޓުތަކަށް ފައިނޭންސް ކުރުމުގެ ފުރުސަތު އެކުންފުނިން މިހާރު ވަނީ ހުޅުވާލާފައެވެ. އެގޮތުން އޭޓީއާރް 72-600 މަރުކާގެ ދެ ބޯޓު އޮކްޓޯބަރުމަހު ލިބޭނެކަމަށް އެކުންފުނިން ހާމަކުރާއިރު، އޭޓީއާރް 42-600 މަރުކާގެ ބޯޓު ލިބޭނީ ނޮވެމްބަރުމަހުކަމަށް މޯލްޑިވިއަންއިން ބުނެއެވެ. މި ބޯޓުތައް ގަތުމަށް ޖުމްލަ 56.5 މިލިއަން ޑޮލަރު ހޭދަވާނެކަމަށް މޯލްޑިވިއަންއިން ހާމަކުރެއެވެ. އެގޮތުން އޭޓީއާރް 72-600 މަރުކާގެ ދެ ބޯޓުން ކުރެ ބޯޓެއް 20 މިލިއަން ޑޮލަރަށް ލިބޭއިރު، އޭޓީއާރް 42-600 މަރުކާގެ ބޯޓު ލިބެނީ 16.5 މިލިއަން ޑޮލަރަށެވެ.\nމި ބޯޓުތައް ގަތުމަށް މޯލްޑިވިއަންއިން މާލީ އެހީތެރިކަމަށް އެދި އިއުލާންކޮށްފައިވާއިރު، މަލީ އެހީތެރިކަން ދިނުމުގެ ޕްރޮޕޯސަލް ހުށަހެޅުމުގެ އެންމެ ފަހުގެ ތާރީޙަކީ މިއަންނަ މަހުގެ 11 ވަނަ ދުވަސް ކަމަށް އެކުންފުނިން ހާމަކުރެއެވެ. މީގެއިތުރުން އިތުރު އޭޓީއާރް 72-600 މަރުކާގެ ދެ ބޯޓު ކުއްޔަށް ނެގުމަށްވެސް އެކުންފުނިން ވަނީ އިއުލާންކޮށްފައެވެ. އޭޓީއާރް ބޯޓުތައް ކުއްޔަށް ނެގުމަށް ކުރި އިއުލާނަށް ޕްރޮޕޯސަލް ހުށަހެޅޭނެ އެންމެފަހު ތާރީޙަކީ އަންނަމަހުގެ 10 ވަނަ ދުވަހެވެ.\nއެކުންފުނީގެ ވައިގެ ފްލީޓުގައި މިވަގުތު އޮތީ އެއާބަސް އޭ.320 އަކާއި އޭ.321 އެއްގެ އިތުރުން، ޑޭޝް-8-ކިއު-200 ގެ ދެ ބޯޓާއި، ޑޭޝް-8-ކިއު-300 އަށް ބޯޓެވެ. މީގެއިތުރުން 11 ސީޕްލޭން އެކުންފުނީގެ ވައިގެ ފްލީޓުގައި ހިމެނެއެވެ. މީގެތެރެއިން ގިނަ ބޯޓުތައް މަރާމާތު ދުވަސްވެ، މަރާމާތު ކުރަން ޖެހޭ މިންވަރު އިތުރުވުމުން، އެކުންފުނީގެ ފްލީޓް ޒަމާނީ ފެންވަރަށް ބަދަލުކޮށް ޙިދުމަތް އިތުރަށް ފުޅާކުރުމަށް އެކުންފުނިން ދަނީ މަސައްކަތް ކުރަމުންނެވެ.


SunOnline: Hulhudhuffaarun quarantine aa hilaafuvi meehaku hayyaru koffi\nޝަފްނާ ހުސައިން 14 Jul 2020, 16:13\nމާލެއިން ރ. ހުޅުދުއްފާރަށް ގޮސްފައިވާ މީހަކު ކަރަންޓީނުގެ އުސޫލުތަކާ ހިލާފަށް ރަށުތެރޭގައި އުޅެމުންދާތީ ހައްޔަރުކޮށްފި އެވެ.\nފުލުހުން ބުނީ މި މައްސަލައާ ގުޅިގެން ހައްޔަރުކޮށްފައިވަނީ 30 އަހަރުގެ ދިވެހި ފިރިހެނެއް ކަމަށެވެ.\nއޭނާ ހައްޔަރުކޮށްފައިވަނީ ޖޫން މަހުގެ 30 ވަނަ ދުވަހުން ފެށިގެން 14 ދުވަހުގެ މުއްދަތަަށް ކަރަންޓީނުގައި ބެހެއްޓުމުން، ކަރަންޓީނުގެ އުސޫލުތަކާ ހިލާފަށް ތަކުރާރުކޮށް ގެއިން ބޭރަށް ނުކުމެ އުޅެމުންދާތީ ރަށު ކައުންސިލުން ތަކުރާރުކޮށް ނަސޭހަތްތެރިވެ އަދި ފުލުހުންވެސް ތަކުރާރުކޮށް ނަސޭހަތްތެރިވުމުންވެސް އޭނާ އެކަމަށް އިޖާބަ ނުދިނުމުން ކަމަށް ފުލުހުން ބުންޏެވެ.\nމި މައްސަލައާ ގުޅިގެން އޭނާގެ ބަންދާމެދު ގޮތެއް ނިންމުމަށް އުނގޫފާރު މެޖިސްޓްރޭޓް ކޯޓަށް ހާޒިރުކުރުމުން، ހޯމް މިނިސްޓްރީން ކަނޑައަޅާ ތަނެއްގައި ބަންދުގައި ބެހެއްޓުމަށް 10 ދުވަހުގެ މުއްދަތު ވަނީ ދީފަ އެވެ.\nއުނގޫފާރު ޕޮލިސް ސްޓޭޝަނުން އެ މައްސަލަ ބަލަމުން އަންނަ އިރު، މި މަހުގެ 12 ވަނަ ދުވަހު އެރަށުގައި ހޯމް ކަރަންޓީނުގައި ހުރި މީހަކު ވަނީ ކޮވިޑް-19 އަށް ޕޮޒިޓިވްވެފަ އެވެ.\nއެމީހާ ދިރިއުޅެމުންދާ ގޭގައި އިތުރު މީހެއް ނޫޅޭކަމަށާއި އަދި އެމީހާއާއި އިތުރު އެހެން މީހަކާއި ޑައިރެކްޓް ކޮންޓެކްޓްއެއްވެސް ނުވާ ކަމަށް ކައުންސިލުން ވަނީ ބުނެފަ އެވެ.\nރ. ދުވާފަރުގައި ހޯމް ކަރަންޓީނުގައި ތިބި ތިން މީހަކުވެސް ވަނީ ކޮވިޑް-19 އަށް ޕޮޒިޓިވްވެފަ އެވެ.\nއޭގެ އިތުރުން އއ. ތޮއްޑޫގައި ހޯމް ކަރަންޓީނުގައި ހުރި ކުޑަ ކުއްޖަކުވެސް ވަނީ މިދިޔަ ހަފްތާތެރޭގައި ކޮވިޑަށް ޕޮޒިޓިވްވެފަ އެވެ. އަދި ހދ. ނޮޅިވަރަމުގައި ހޯމް ކަރަންޓީނުގައި ތިބި ދެ މީހަކުވެސް ވަނީ ކޮވިޑަށް ޕޮޒިޓިވްވެފަ އެވެ.


Sea Plane Terminal TMA Ah Dhinumakee, GMR Ah Airport Dhinun Fadha Kameh: Adhurey – adduLIVE\nFeb 13, 2020, 17:00 ހަސަން ރަޝީދު\nވެލާނާ އިންޓަނޭޝަނަލް އެއާޕޯޓުގައި އަލަށް ހަދާ ސީޕްލޭން ޓާމިނަލްގެ ހިންގުން ޓީއެމްއޭއަށް ދިނުމެކޭ ޖީއެމްއާރަށް ވެލާނާ އެއާޕޯޓް ދިނުމެކޭ ތަފާތެއް ނެތް ކަމަށް އިދިކޮޅު ޕީއެންސީގެ ރައީސް އަބްދުއްރަހީމް އަބްދުﷲ (އަދުރޭ) ވިދާޅުވެއްޖެއެވެ.\nރޭ އިދިކޮޅުން ބޭއްވި ޖަލްސާއެއްގައި އަދުރޭ ވިދާޅުވީ ސީޕްލޭން ޓާމިނަލް ޓީއެމްއޭ އަށް ދިނުމުގެ ކަންކަން ކުރިއަށް ގެންދަނީ ސަރުކާރުގެ ފަރާތްތަކަށް ބައިއެޅޭ ގޮތަށް ކަމަށާއި މިއީ ނުރައްކާތެރި އަދި މިކަމުގެ އާހިރު ނަތީޖާ ވެސް ވަރަށް ހިތިވާނެ ކަމަށެވެ.\n"ސީޕްލޭން ޓާމިނަލް މިހާރު އެދޭން އުޅޭ ބަޔަކަށް ދިނުމެކޭ، ޖީއެމްއާރަށް އެއާޕޯޓު ދިނުމެކޭ ކޮބައިތޯ ތަފާތެއް. ހަމަ އެއްވެސް ތަފާތެއް ނެތް" އަދުރޭ ވިދާޅުވިއެވެ.\nއަދުރޭ މިހެން ވިދާޅުވިއިރު ސީޕްލޭން ޓާމިނަލް ޓީއެމްއޭ އަށް ދޭން އުޅެނީ ދައުލަތަށް ބޮޑު ގެއްލުމެއްގައި ކަމަށާއި، އެކަމާއި ގުޅޭ ޖިނާއީ ތަހްގީގު ފަށާފައިވާކަމަށް އެންޓި ކަރަޕްޝަން ކަމިޝަން (އޭސީސީ)އިން މިއަދު ވަނީ ބުނެފައެވެ.\nޓީއެމްއޭއިން މިހާރު އޮޕަރޭޓު ކުރަމުންދާ ޓާމިނަލްގެ އެއްބަސްވުމުގެ މުއްދަތު މި އަހަރުގެ ޖޫން މަހުގެ 30 ވަނަ ދުވަހަށް ހަމަވާނެއެވެ. އެމްއޭސީއެލުން ކުރިން އެއްބަސްވެފައި ވަނީ ޓީއެމްއޭއިން މިހާރު އޮޕަރޭޓު ކުރަމުންދާ ޓާމިނަލްގެ ސައިޒަށް ވުރެ ބޮޑު އަދަދަކަށެވެ. ނަމަވެސް މި ސަރުކާރުން ނިންމާފައި ވަނީ ޓީއެމްއޭއިން މިހާރު ވެސް އޮޕަރޭޓު ކުރަމުންދާ ޓާމިނަލްއާ އެއް ސައިޒެއްގެ ސަރަހައްދެއް އާ ޓާމިނަލުން ދިނުމަށެވެ.\nއެކަމާ ގުޅިގެން ޓީއެމްއޭ އިން ނެރެފައިވާ ނޫސް ބަޔާނެއްގައި ބުނީ ބެއިން ކެޕިޓަލް އިން ޓީއެމްއޭގެ މެޖޯރިޓީ ހިއްސާ 500 މިލިއަން ޑޮލަރަށް ގަތުމަށް އެންމެ ބޮޑު ސަބަބަކީ ވެސް އާ ޓާމިނަލް ޓީއެމްއޭއަށް ދެވޭނެ ގޮތުގެ އެއްބަސްވުމެއް އޮތުމުން ކަމަށެވެ.\nމި އެއްބަސްވުމުގެ ސަބަބުން ޓީއެމްއޭގެ ވިޔަފާރި ފުޅާކުރަން ފުރުސަތު އޮތްކަމުގެ ޔަގީންކަން ލިބި، ޓީއެމްއޭގެ އޮޕަރޭޝަނުގެ ހަރަދުތައް ސާފުކޮށް އެނގިގެންދިޔަ ކަމަށާއި ލިޔުމުން ވެފައިވާ މި އެއްބަސްވުން ދޫކޮށްލަން ދިވެހި ސަރުކާރުން ނިންމައިފިނަމަ ބެއިން ކެޕިޓަލް އިން ކޮށްފައިވާ އިންވެސްޓްމަންޓުގެ އަގަށް ބޮޑު ނޭދެވޭ އަސަރެއް ކުރާނެ ކަމަށް ޓީއެމްއޭ އިން ބުނެއެވެ.\nއަދި މީގެ ސަބަބުން ކުރި އަށް އޮތް ތަނުގައި ރާއްޖޭގައި އިންވެސްޓް ކުރުމަށް ތިބި ބޭރުގެ އިންވެސްޓަރުން ކަންބޮޑު ވާނެ ކަމަށްވެސް އެ ބަޔާނުގައި ބުނެފައިވެއެވެ.


ކުރިން ތުނބުޅި ބަހައްޓާފައި ފަހުން ކޮށާލައި ނުވަތަ ބާލައިފި ނަމަ އެއީ އެމީހާ ފުރޭތައަކާ ނުވަތަ ޖަނަވާރެއްގެ ދަރަޖައަށް ހިނގައިދާނެ ކަމެއްތޯއެވެ؟ | Adam Shameem\nސެކްޝަން | ސުވާލާއި ޖަވާބު - ފިރިހެނުން\n27 އޮކްޓޯބަރ 2011 - ބުރާސްފަތި\nޝައްކެއްނެތްގޮތުގައި ތުނބުޅި ބެހެއްޓުމަކީ ވާޖިބެކެވެ. އަދި ބޭލުމަކީ ޙަރާމް ކަމެކެވެ. ވީމައި މާތް ﷲގެ ތައުފީޤާއި އެކުގައި ތުނބުޅި ދިގުކޮށްފައިވާ މީހަކު އެ ވާޖިބު ދޫކޮށްލައި އަލުން އޭނާ ކުރީގައި ކުރި ތުނބުޅި ބޭލުމުގެ ނުބައި ޢަމަލަށް އަލުން ރުޖޫޢަވެގެން ނުވާނެއެވެ. އެއީ ނުބައި ކަމެކެވެ. މާޓް ﷲ އަޅަމެން އެކަލާނގެ ރުއްސަވާ މަގުގައި ސާބިތު ކުރައްވާށި!-\nތުނބުޅި އެކުގައި ބާލައި އޮމާން ކުރުމަކީ ފިރިހެނާއަށް މާތް ﷲ ދެއްވާފައިވާ ރިވެތި ސޫރަ ބަދަލު ކުރުން ކަމުގައި އަދި އެއީ ލަޢުނަތް ލެއްވިގެން ވާ ކަމެއް ކަމުގައި ޢިލްމުވެރިން ވިދާޅުވެފައި ވެއެވެ. ވީމައި ފިރިހެނަކު ތުނބުޅި ބަހައްޓާފައި ތުނބުޅި ބާލައިފި ނަމަ ނުވަތަ ތުނިކޮށް ކޮށައިފި ނަމަ ޔަގީނުންވެސް އޭނާގެ ސޫރަ އޮޅޭ ވަރަށް ބަދަލުވާނެކަމީ އަޅުގަނޑުމެނަށް ތަޖުރިބާއިން ފެންނަ ހަގީގަތެކެވެ. އަދި އެއީ މާތް ﷲ އާއި އެކަލާނގެ ރަސޫލާއަށް އުރެދުމެކެވެ. އަދި އުރެދުމަކަށްވާ ކޮންމެ ކަމެއް ކުރުމަކުން އެމީހެއްގެ އިސްލާމްކަން ގެއްލިގެން ނުދާނެއެވެ. އަދި އެމީހަކު ފުރޭތައެއް އަދި ޖަނަވާރެއްގެ ދަރަޖައަކަށްވެސް ނުދާނެއެވެ. އެއީ ފަރުޟު ފަސް ނަމާދު ކުރާ، އަދި އާންމުކޮށް ދީނީ ޝިޢާރުތަކަށް ހުރުމަތްތެރިކޮށް ހިތާ މީހެއްކަމުގައި ވާނަމަ އޭނާއަށް ފަހަރެއްގައި ކުރެވޭ ބައެއް އުރެދުމަކީ އެފަދަ މީހާ ޖަނަވާރެއްގެ ދަރަޖައަށް ދާނެކަމެއް ނޫނެވެ. ޖަނަވާރެއްގެ ދަރަޖައަށް މީހަކު ދާނީ މާތް ﷲ ބާވައިލެއްވި ތަކެތިން މޫނު އަނބުރާލައި ދީނަށް އެކުއެކުގައިެހން ފުރަގަސް ޖެހުމުންނެވެ. ނުވަތަ ހަވާނަފްސާއި އެއްގޮތަށް ހުރިހައިކަމެއް ކުރާނަމައެވެ. އެފަދަ ދަރަޖައަކަށް މީހަކު ނުދަނީސް މުސްލިމަކާއި ދިމާއަށް އެފަދަ ބަހެއް ބުނުމަކީ ހުއްދަކަމެއް ނޫނެވެ. އީމާންކަމާއި އެކުގައި މުއުމިނަކު ހުރެއްޖެ ނަމަ އެމީހަކު އެފަދަ ހުތުރު ގޮތަކަށް ސިފަކުރެވިގެން ނުވާނެއެވެ.\nތުނބުޅި ބާލާ އެއްމެހައި ކަލުންނަށް އަޅުގަނޑުގެ ނަސޭހަތަކީ ކީރިތި މާތް ނަބިއްޔާ އާއި ތަޤުވާވެރި ޞާލިޙުންނާއި ވައްތަރު ކުރައްވާށެވެ. ތުނބުޅި ދިގުކޮށް، މަތިމަސް ކުރު ކުރައްވާށެވެ! އަދި މުސްލިމުންގެ ތެރޭގައި ތުނބުޅި ބޭލުމުގެ ޢަމަލު މިއަދު ވަރަށް ގިނައެވެ. އެފަދަ މީހުން އެކުރަނީ މުންކަރާތެއްކަމާއި އެއީ ނުބައި ކަމެއްކަން އަންގައިދީ މީހުންގެ އިސްލަހަށް މަސައްކަތް ކުރައްވާ އެއްމެހައި މުސްލިމު އަޚުންނަށް ގޮވާލަނީ ހަޑިހުތުރު އަދި ހަރުކަށި ބަސްތަށް މީހުންނާއި ދިމާއަށް ނުބުނުމަށެވެ. އެއީ ވެސް މާތް ނަބިއްޔާގެ ސުންނަތާއި ޚިލާފު ކަމެކެވެ.\nوالله أعلم، وصلى الله على محمد وآله وسلم\nތުނބުޅި ބެހެއްޓުމުގެ ހުކުމަކީ ކޮބައިތޯ؟\nތުނބުޅި ރީތިކޮއްލުމަށް އެއްވެސް ވަރަކަށް ތުނބުޅި ކޮށިދާނެތަ؟